Lifan-Z/Chinese-poetries-txt huggingface dataset:
日莫远涂行未休，白头又作长沙游。湘江一点不容俗，岳麓四时皆是秋。香草汀洲付骚客，红莲幕府聚名流。吟边万象写不得，上有风流赵倚楼。
香动寒山寂寞滨，直从空谷见佳人。树头树底参差雪，枝北枝南次第春。有此瑰琦在岩壑，其他草树亦精神。移根上苑谁云晚，桃李依然在后陈。
扁舟访旧入横塘，新柳今如旧柳长。室迩人遥春寂寂，风流云散事茫茫。纵题红叶随流水，谁弄青梅出短墙。政是沈郎愁绝处，杜鹃不断叫斜阳。
风流晋宋时人物，花县鸣琴调甚新。不厌开樽留剑客，仍能下榻待诗人。九龙池馆空陈迹，十锦山川自好春。但见清吟度白日，不知佳政最宜民。
龙墀射策对明君，忧国忠言骇见闻。皎皎一心如白日，寥寥千古再朱云。时危诸老皆求去，兵满三边未解纷。要使文臣知武事，不妨王粲且从军。
清风为我拂尘襟，坐听先生说古今。道谊欲灰伤世变，利名如海溺人深。一言可重轻双璧，片善相资直万金。闻道门墙不多远，明朝修敬到山阴。
今宵何幸宿书林，议论从横感慨深。黄卷具传千古意，青灯照破几人心。狂夫嗜饮夜偷酒，污吏容私昼攫金。尧舜君民旧风俗，凡经几变到于今。
忆昨同君访月林，几年相别到于今。江山花草生诗梦，风雨忧愁长道心。久矣无波观古井，悠然得趣听鸣琴。一生奔走成何事，尘满征衫雪满簪。
麻姑坛上共登临，野客悠然起道心。丹井汲泉深百尺，星杉耸壑到千寻。青莲花白仙踪远，乌桕叶红秋意深。何用金槃擘麟脯，山肴浊酒可同斟。
几夜林间哭杜鹃，东风又作落花天。青春不觉过三月，白发谁能满百年。日射江波光闪闪，天连烟草碧芊芊。异乡欲作登楼赋，心逐归鸿到海边。
笑傲不禁秋兴长，登临谁复问滕王。江湖周折地襟带，云霞粲烂天文章。人如野鹤何飘逸，目送飞鸿去渺茫。安得雪醅三百斗，发君豪气对吾狂。
鄂州新得主人翁，今岁元宵便不同。灯火夜深回昼日，管弦声动起春风。辽天月借三秋白，陆地莲开十丈红。妙手信能移造化，速宜归去补苍穹。
一晴收尽四山云，天与黄堂作好春。西楚东吴献风月，南楼北榭拥星辰。扶持入郭观灯叟，歌舞拦街醉酒人。此是太平真气象，今年第一个良辰。
一岩端坐挹千峰，三两亭台胜概中。江水骤生连夜雨，松声吹下半天风。因思世故吾头白，独步林皋夕照红。欲吐草茅忧国志，谁能唤起赞皇公。
从来岩壑守孤踪，岂料移归宝籞中。幸在交游一人数，愿勤培植百年功。朱门纵有三千客，青眼毋忘十八公。根本既深枝叶茂，相期直上碧霄中。
把剑樽前砍地歌，有何留恋此蹉跎。心期难与俗子道，世事不如人意多。莲叶已空犹有藕，菊花虽老不成莎。扁舟四海五湖上，何处不堪披钓蓑。
茶山衣钵放翁诗，南渡百年无此奇。入妙文章本平澹，等闲言语变瑰琦。三春花柳天裁剪，历代兴衰世转移。李杜陈黄题不尽，先生模写一无遗。
客游花县自逍遥，百里风光在两桥。语出桑阴鸠妇喜，身穿麦秀雉雏娇。青山一任云来去，绿水多为风动摇。上下相安长官好，野亭闲坐听民谣。
时人谁识老聋丞，满口常谈杜少陵。俗辈众多吾辈少，素交零落利交兴。权门炙手炎如火，诗社投身冷似冰。堪笑皇天无老眼，相知赖有竹林僧。
不能成佛不能仙，虚度人间六十年。镜里姿容虽老矣，酒边意气尚飘然。安排玉白花红句，趁办橙黄橘绿天。无柰秋风动归兴，明朝问讯下江船。
吟过长亭复短亭，喜于溪上访诗朋。雕锼已被天公怒，狂狷仍遭俗子憎。故故愁人长夜雨，明明照我短檠灯。休思京口相逢日，喜雨楼中赋大鹏。
此身到处自悠悠，一笑非为越女留。风雨不妨鸡戒晓，江湖又见雁横秋。途中有客居岩谷，天下何人似月洲。颇欲相从溪上住，诸君许我卜邻否。
布衣不换锦宫袍，刺骨清寒气自豪。腹有别肠能贮酒，天生左手惯持螯。蝇随骥尾宜千里，鹤在鸡群亦九皋。贤似屈平因独醒，不禁憔悴赋离骚。
楼名白雪因词胜，千古江山春雨余。宋玉遗踪两苍石，莫愁居处一荒墟。风横烟艇客呼渡，水落沙洲人网鱼。借问风流贤太守，孟亭添得野夫无。
胸次诗书一派清，学如耕稼到秋成。十年闭户存吾道，万事无心逐世情。叶落花开关气数，山长水远是功名。摩挲老眼看新贵，九鼎鸿毛孰重轻。
不能郁郁窟中藏，大笑出门游四方。与世周旋持酒盏，观人胜败坐碁坊。倒餐甘蔗入佳境，昼著锦衣归故乡。此志十年犹未遂，倚楼心事楚天长。
京华作梦十年余，不道南山有弊庐。白发生来美人笑，黄金散尽故交疏。明知弄巧翻成拙，除却谋归总是虚。出处古人都说尽，功名未必胜鲈鱼。
不拟今年到歙州，要知行止岂人谋。一百五日客怀恶，三十六峰春雨愁。老矣此身犹道路，凄其归梦绕松楸。花瓢仙子无由见，千里江山负远游。
抖擞嚣尘上翠微，旁溪寺上坐题诗。忽闻啼鸟不知处，细看好山无厌时。风扫云烟开远景，人携香火谒丛祠。客来千里登临意，说与时人未必知。
平生癖习未全除，虚事经心实事疏。为惜落花慵扫地，每看修竹欲移居。逢人共作亡何饮，拨冗时观未见书。争柰一贫随我在，思量不若把犁锄。
自古田园活计长，醉敲牛角取宫商。催耕啼后新秧绿，锻磨鸣时大麦黄。桐树着花茶户富，梅林无实秫田荒。狂夫本是农家子，抛却一犁游四方。
良辰乐事两相关，不可不求今日闲。有酒能赊堪荐菊，无灾可避自登山。心怀屈贾千年上，身在潇湘八景间。好向樽前开笑口，人生枉自作愁颜。
深居陋巷不妨幽，翠竹当门水满沟。每遇事来先觉懒，欲为官去又还休。田园自乐陶元亮，乡里多称马少游。除却读书无所好，有时闲作北岩游。
少泊石门观瀑布，明知是水却疑非。乱抛雪玉从天下，散作云烟到地飞。夜听萧萧洗尘梦，风吹细细湿人衣。谢公蜡屐经行处，闻有留题在翠微。
世事茫茫心事灰，众人争处我惊回。闭门不管花开落，避俗唯通燕往来。富贵在天求不得，光阴转地老相催。平生任达陶元亮，千载神交共一杯。
未登快阁心先快，红日半檐秋雨晴。宇宙无边万山立，云烟不动八窗明。飞来一鹤天相近，过尽千帆江自横。借问金华老仙伯，几人无忝入诗盟。
消遣客怀寻胜事，酒杯诗卷得同携。当年杰阁栖龙子，今日空梁落燕泥。斜照浴红秋水上，好山横碧画栏西。几人登览皆磨灭，唯有前峰压不低。
美景能兼乐事难，愁来唯仗酒遮拦。昂藏病骨兼诗瘦，料峭春风带腊寒。乔木尚疑前辈在，好花应笑老人看。忍抛明月先归去，输与诸郎彻夜欢。
溪堂久矣无人到，千骑传呼五马来。流水奔腾砥柱立，好山呈露晚云开。指挥壮士驰骁骑，管领衰翁吊古梅。笑问风流羊叔子，几人登览不尘埃。
官府太平无一事，凝香座上著衰翁。飘摇短棹游方沼，缥缈高楼倚半空。把酒夜深霜落后，吹箫人在月明中。使君笑指梅花说，去岁今年事不同。
相逢休说昧平生，高适能诗久擅名。欲课荒芜来入社，羞将老丑对倾城。近来客里仍多病，强向花前举一觥。乐极自伤头白早，樽前知我孟云卿。
寒入疏蓬夜雪深，是非难辩口如喑。一官不幸有奇祸，万事但求无愧心。想像骑牛开画卷，丁宁回雁寄来音。传家一首冰壶赋，未信横舟竟陆沉。
有感中来不自禁，短长亭下短长吟。梅花差可强人意，竹叶安能醉我心。世事无凭多改变，仕途相识半升沉。摩挲老眼从头看，只有青山无古今。
湖边长记昔年游，生怕清波照白头。杨柳萧疏多困雨，芰荷憔悴早惊秋。无功及物谈何益，有酒开怀醉即休。江上买舟犹未定，明朝尚可为君留。
手携漫刺访朝官，争似沧洲把钓竿。万事看从今日别，九原叫起古人难。菊花到死犹堪惜，秋叶虽红不耐观。多谢天公怜客意，霜风未忍放深寒。
自换端平新历日，眼看日月倍光辉。南州有雪古来少，人日不阴今见稀。鼓舞万方观德化，转移一世属天机。朝廷有道吾君圣，办作升平老布衣。
二十余年谪宦身，此行便可上青云。西山一手为推毂，南浦几人争送君。横水流传无垢集，海神惊见老坡文。回头莫有关情处，别酒须教满十分。
又携诗卷到南州，尘满征衫雪满头。桃李春风故园梦，江山落日异乡愁。樽前一笑真奇事，坐上诸君尽胜流。政倚清谈洗胸臆，莫教王粲赋登楼。
飘零敢说是诗人，故旧多居要路津。穷贱交游谁复记，江湖踪迹早成陈。无心涉世当归隠，有口逢人肯说贫。家在翠屏山下住，茅庐虽小可容身。
幸遇故人为太守，客来不惮路程遥。九龙山水连沧海，五马声名动紫霄。一意奉行宽大诏，多君不负圣明朝。欲知惠爱及人处，听取街头卖炭谣。
传家学术用如新，风采英英照七闽。澄按并开都督府，平反专奉太夫人。关河未定心忧国，麾节相仍泽在民。闻说青云多故旧，不应久作外台臣。
地上皇皇虮虱臣，着衣吃饭亦君恩。不能待诏金銮殿，尝欲献诗光范门。身在草茅忧社稷，恨无毫发补乾坤。才疏命薄成何事，白首归耕东海村。
躬耕海上奈无田，乍可经营买钓船。未有人供令狐米，欲从鬼借尉迟钱。回头归路三千里，借手还乡五百篇。幸遇太平时节好，白云深处了残年。
欲从高处赏新秋，上尽层坡更上楼。天地无穷吾辈老，江山有恨古人休。宁随狡兔营三窟，且跨飞鸿阅九州。忆著当年杜陵老，一生飘泊也风流。
鄂州南楼不可到，到此南楼眼亦青。乾坤日月与高致，城郭江山无遁形。把酒纵谈心耿耿，倚栏遐眺鬓星星。世间万事关愁思，莫使秋风吹酒醒。
新冬行乐赏新晴，几个江湖旧友朋。霜蟹得橙同臭味，梅花与菊作交承。樽前尽是论文客，林下那逢好事僧。机解到时言语别，李翱诗句入传灯。
野老将余到石亭，先呼小豹出相迎。依凭林谷住家稳，奔走儿童见客惊。牛豕与人争径路，桑麻绕屋蔽柴荆。溪边不合栽桃李，犹恐春风惹世情。
才到朝廷被论归，孤忠幸有九重知。神医能识未苏病，国手难翻已败碁。四海争传治安策，诸公如在太平时。老夫怀抱缘何事，未到秋来早自悲。
遣来二物应时须，客子行厨用有余。午困政须茶料理，春愁全仗酒消除。不胜欢喜拜嘉惠，无限殷勤作谢书。君既有来何以报，一床蕲簟两淮鱼。
三十年前旧诗册，两行钧翰俨如新。自甘白屋为寒士，敢说黄扉有故人。五雨十风勤燮理，九州四海费经纶。年逾八十貂蝉贵，不负明君恐负身。
为怀贾谊到长沙，又过衡云湘水涯。诗酒放怀真是癖，江湖久客若无家。茫茫万事生春梦，草草三杯度岁华。把定东风笑相问，忍将桃李换梅花。
每上高楼欲断魂，沿江市井几家存。飞鸿历历传边信，芳草青青补烧痕。北望苦无多世界，南来别是一乾坤。相逢莫说伤心事，且把霜螯荐酒樽。
世上苦无公是非，讥评人物信犹疑。镜中妍丑无私照，棋上高低有误时。怀古尚余乔木在，伤春唯许落花知。黄金可办将何用，铸出当年钟子期。
草茅无路谒君王，白首终为田舍郎。近读南华资旷达，欲师西洛愧荒唐。乾坤万象供诗料，风月一楼为醉乡。日晚栖禽归自乐，飞鸣不是怨斜阳。
相邀避暑到慈云，细听诸君讲见闻。六月美宣歌北伐，五弦思舜奏南薰。不忧冷澹无欢伯，自致清凉有此君。想像当时河朔饮，樽前不用着红裙。
短檐纱帽旧麻衣，铁杖扶衰步履迟。老去分为无用物，客游谁道有归时。丰年村落家家酒，秋日楼台处处诗。生长此方真乐土，江淮百姓政流离。
昨报西师奏凯还，近闻北顾一时宽。淮西勋业归裴度，江右声名属谢安。夜雨忽晴看月好，春风渐老惜花残。事关气数君知否，麦到秋时天又寒。
平生幸甚识诸公，未免归为田舍翁。诗稿敢求经御览，客身自笑坐天穷。肯将钓手遮西日，独耸吟肩诉北风。枉使西山有遗恨，不能置我玉堂中。
连宵歌舞醉东楼，不信樽前有别愁。半夜月明何处笛，长江风送故人舟。十年浪迹游淮甸，一枕高眠到鄂州。明日拟苏堤上看，当春杨柳政风流。
舣棹江滨访旧游，十年重到戏渔洲。不知芳树在何许，但见落花从此流。我醉欲眠因假榻，客行未定且登楼。有钱賸买张家酒，准备明朝话别愁。
凌空杰阁为谁开，隔岸芙蓉不用栽。今古相传彩云现，江山曾识大苏来。酒边歌舞共一笑，客里登临能几回。翠浪玉虹从此去，明朝人在郁孤台。
来访青原古钓矶，溪流衮衮濯龙奇。一茶可款从僧话，数局争先对客碁。云雨那能败吾事，山林政喜得君诗。石头路滑篮舆小，换得扁舟在水湄。
扫除茅舍涤尘嚣，一炷清香拜九霄。万物迎春送残腊，一年结局在今宵。生盆火烈轰鸣竹，守岁筵开听颂椒。野客预知农事好，三冬瑞雪未全消。
霁雪园林粲陆离，九峰山下探梅时。三川风月醉中见，百里襟怀琴上知。老树着花春到早，长街笼烛夜归迟。奚囊一路生光采，中有琴堂唱和诗。
爱竹旧称王子猷，今君异世等风流。山中便是清凉国，门下合封潇洒侯。有此一堂真可隠，不妨诸侄与同游。吟边想像参差绿，许我携琴一到不。
一景分明似渭川，竹山堂好以人贤。兰亭价为羲之重，岘首名因叔子传。紫翠数峰长在眼，琅玕万个欲参天。老夫身堕尘埃底，遥挹清风亦洒然。
潇潇风雨闭柴门，年纪衰颓病著身。大似梁鸿居海曲，略如公干卧漳滨。三春晴暖无多日，一世安闲有几人。闻道明朝新酝熟，不妨祭灶请比邻。
吾乡幸有吴夫子，星斗网罗文字胸。百鸟收声听鸣凤，千山落木秀孤松。旁通沧海江山水，高压云城帢帻峰。每见一斑三叹息，白头未得奉从容。
七十七翁犹眼明，三台星畔见奎星。文章有气吞余子，议论无差本六经。愧我不能攀逸驾，得君自足振颓龄。玉溪常与荆溪接，分得余波到石屏。
穿林傍水几平章，合有春风到草堂。自入冬来多是暖，无寻花处却闻香。枝南枝北一轮月，山后山前两履霜。直看过年开未了，醉吟且放老夫狂。
回首元龙百尺楼，一时诗酒记同游。好山历历在人眼，流水滔滔任客舟。归雁欲从何处去，落花恨不为春留。锦囊佳句无人问，自别君来白尽头。
边头相遇若相期，又见随军转运司。忆昨醉君京口酒，伤今读我石壕诗。兰亭饮客酬佳节，淝水收功定几时。准拟看花花较少，春风全在绿杨枝。
管领风光此会稀，坐中宾客总能诗。神仙有洞寻难见，山水当轩看转奇。春不再生陶侃柏，人来多打李邕碑。因思屈贾伤今古，国有忠臣无用时。
诏书催赴紫宸班，九奏君王乞挂冠。日暮倒行非我事，急流勇退有何难。地灵不隠金砂胜，秋水长流玉涧寒。好把山林寄图画，试教天下故人看。
梦上江西江上船，行随五马五峰前。临川太守贤无敌，攻愧先生学有传。佳政可书循吏传，斯民共乐太平年。不知拟岘台前景，公暇清吟得几篇。
借得茅楼一倚栏，见成诗句满江天。归鸦啼处客投宿，野鸭飞边人上船。老眼尚嫌随物转，闲心可惜被贫牵。平生错做功名梦，金印何时二顷贤。
天下江山第一州，可能无地著诗流。黄金不爱买官职，白发犹堪上酒楼。懊恨牡丹遭雨厄，叮咛芍药为春留。狂吟有禁风骚歇，语燕啼鶑代唱酬。
步到风烟上上头，恍如造物与同游。千山表里重围过，一水中间自在流。近郭楼台隔云见，邻峰钟磬出林幽。风流太守诗无敌，有暇登临共唱酬。
桂子吹香风露深，老夫吟了听蝉吟。秋来賸有行山兴，病后全无涉世心。诗苦积成双白发，酒豪轻用万黄金。平生意气今如许，独抱传家一破琴。
州县徒劳喜近民，民间何事不关身。谁知风月台中客，自是丝纶阁上人。万缕绿垂杨柳雨，一梢红破海棠春。小园暂作风光主，朝马行随辇路尘。
三年壮士起淮𣸣，贾勇从公定七闽。在昔猩鼯中夜啸，而今桃李万山春。临危性命轻如叶，破敌机锋妙若神。自此南人不知反，使君还亦是天人。
英雄疏略书生腐，守调如公天下无。眼底纷纷付谈笑，胸中事事有规模。从他要路争驰毂，独坐偏州再剖符。平寇功成在谁手，乱山深处问樵夫。
北风三日弭行舟，登陆因为岛寺游。自笑奔驰如野马，本无拘束似沙鸥。人谁与语自缄口，山有可观频举头。小雨疏烟晚来景，老僧相对倚钟楼。
自甘寂寞坐诗穷，何取多牛积谷翁。痛饮不孤连夜月，浮生禁得几秋风。芙蓉媚日红相对，螃蟹著霜黄在中。白尽须毛无可老，此身未死抑愁侬。
洁白无瑕美不娇，烱如珠玉粲林皋。独开残腊与时背，奄胜众芳其格高。欲启月宫休种桂，如何仙苑却栽桃。不将品质分优劣，痛饮花前读楚骚。
每日黄堂事了时，一心惟恐上楼迟。发挥天地读周易，管领江山歌杜诗。切戒吏来呈簿历，常邀客至共琴碁。风流太守谁其似，半似元之半牧之。
西州城郭虽然小，江汉规模壮矣哉。大别山头观禹迹，楚波亭上望吴台。萧萧修竹凤不至，漠漠平沙雁又来。五马相邀共登览，欲酬秋兴费诗材。
闻君卧病知何病，医者难从脉上寻。自是读书多损气，或缘忧国重惊心。饱参妙理床头易，细写幽怀膝上琴。蛇影无疑自无恙，此方何止直千金。
西风吹起莼鲈兴，八座归来有此山。林麓两峰亭榭外，潇湘一片水云间。天生景物四时好，人满乾坤几个闲。语唤石屏非浪语，常思蜡屐共跻攀。
白头那办老生涯，幸有痴儿可主家。百岁光阴一场梦，三春消息几番花。扫松预造清明酒，入峡先租谷雨茶。随分支吾度时节，那求不死炼丹砂。
华堂掩映一池清，著此崔巍若化成。胸次玲珑具丘壑，世间髣髹见蓬瀛。碧云堆上千峰立，绿水光中万象生。欲去河阳种桃李，回头又觉宦情轻。
故人有约访乡僧，少坐西林待晚晴。双燕护雏更出入，群鸦攫肉鬭飞鸣。长溪积水流无尽，古木号风诉不平。一段见成公案在，请君判断要分明。
追随玉节赏仙葩，满座风流客更嘉。锦绣有光摇竹影，珍珠无价买春华。猩红滴滴娇含蕊，雪白纷纷老半花。肯对骚坛轻著语，后山诗句已名家。
仇香竭力奉双亲，孝感于天得此坟。众石中藏一抔土，来山面对五峰云。龟鸾远近参差见，龙虎低昂左右分。早见凌云牡丹现，他年朱紫定纷纷。
屋角鸣禽弄好音，楼头夏木绿阴阴。镊空白发愁根在，熟尽黄梅雨意深。苔榻有泥妨客坐，稻田足水慰农心。老夫已作丰年想，鼓腹思为击壤吟。
使君高会集群仙，也使狂夫坐细毡。白璧一双酬议论，青春十载棹觥船。客愁遇酒退三舍，梅信与春开一先。已办扁舟明日去，几时重得到花前。
一宿津亭睡不成，愁来物物是离情。月轮高挂山河影，江浪巧为风雨声。志士失涂为鬼笑，佳人泣血送君行。塞翁得马非为福，公论如天久自明。
久矣闻名不相识，江湖还有见君时。出人意表发高论，入我眼中多好诗。欲对春风开笑口，不堪世事上愁眉。凭谁寄语谢安石，莫为苍生起太迟。
寒儒家舍只寻常，破纸窗边折竹床。接物罕逢人可语，寻春多被雨相妨。庭垂竹叶因思酒，室有兰花不炷香。到底闭门非我事，白鸥心性五湖傍。
求名求利两茫茫，千里归来赋悼亡。梦井诗成增怅恨，鼓盆歌罢转凄凉。情钟我辈那容忍，乳臭诸儿最可伤。拂拭丹青呼不醒，世间谁有返魂香。
九鼎重安国势牢，功名易办谤难逃。手扶日月扫云雾，身向江湖直羽毛。雪锦诗成先谶兆，金縢书启见勤劳。纷纷论定知忠定，不负朝廷两字褒。
黄堂开宴领佳宾，白鹭青原景一新。寄兴江山擅名胜，折冲樽俎静风尘。酴醾压架垂垂老，芍药翻阶楚楚春。从此庐陵作佳话，平分风月两诗人。
逐日轮蹄走四方，来来去去为何忙。无人肯问山林乐，举世争趋名利场。以道自修身是宝，无求何用智为囊。爱梅栽竹平生语，吐出清风六月凉。
与民同乐一开园，佳节何曾禁得烟。拍岸绿波浮舴艋，翻空红袖打秋千。眼看花柳心如醉，身在蓬瀛我亦仙。明日徐翁坟上约，欲求竹帚恐无缘。
胸中无地著尘埃，有我唯堪把酒杯。苦恨好山移不得，生憎俗客去还来。秋风吹老东篱菊，春信搀开北岭梅。管领风光须我辈，急吹短笛棹船回。
百载园林复故庐，收功全在五车书。一翁二季苏家样，三水两山喻曲居。十二咏成传不朽，三千篇出又何如。年来事事如人意，敢请先生赋遂初。
片帆飞过洞庭来，百尺巍巍水面开。疑泛灵槎上河汉，如从弱水到蓬莱。钧天广乐无闻矣，袖剑仙人安在哉。物物尽随波浪去，君山一点独崔嵬。
一懒一愚兼一痴，从教智士巧能为。坦途失脚溪山险，暗室萌心天地知。江水长流无尽意，夕阳虽好不多时。老夫阅遍人间事，欲和寒山拾得诗。
积镪多金生怨尤，一温饱外更何求。自甘韬遁陶元亮，不爱赢余马少游。何取累累兼若若，终成莫莫与休休。花前适意三杯酒，万事忘机对白鸥。
庐山脚下开亭馆，柰此千峰百嶂何。逸少大书池上墨，少陵狂作醉时歌。碧荷秋老香犹在，好月夜深明更多。五老揖君天上笑，把杯相对酌金波。
此地曾栖双凤凰，登高怀古北风凉。忠规万乘龙颜粲，谪遇千山鸟道荒。百里邻居天作合，两贤名与日争光。几人缄口贪官职，身在朝廷志已忘。
风波境界立身难，处世规模要放宽。万事尽从忙里错，一心须向静中安。路当平处经行稳，人有常情耐久看。直到始终无悔吝，旁生枝叶便多端。
恰喜相逢又语离，愁于江上送君时。清谈未了风吹断，白发可怜天不知。樗木自肥伤竹瘦，海棠偷放笑梅迟。黄堂若问痴顽老，新有登楼二十诗。
绿云图上新轮奂，弹压江山气势豪。手拍危栏拂星斗，目穷沧海见波涛。人间何处望不到，天下有楼无此高。俯视河阳桃李巷，清风吹断市尘嚣。
雁去多年缺寄音，扁舟无复到山阴。卧牛岗上经过少，下马陵前感慨深。细读文公千字诔，足知孝子一生心。无才为作招魂些，自有悲风宰树吟。
朝夕置身书卷间，纷华满眼几曾看。山林不受尘埃涴，屋宇无多气象宽。立脚怕随流俗转，留心学到古人难。漫山桃李争春色，输与寒梅一点酸。
光阴日夜催吾老，已作鸡皮鹤发翁。万事装成百年梦，五行注定一生穷。残花但有凋零分，枯木难沾造化功。若见黄堂烦寄语，何如停我雪楼中。
匆匆不暇去相违，草草吟成送别诗。千里江山客行远，三秋风雨桂开迟。安居但欲无公事，举枉终须有直时。若见右司烦寄语，世间公道要扶持。
阅尽四家诗卷子，自然优劣在其中。石龟野鹤心相合，菊磵花翁道不同。鸣凤翱翔上霄汉，乱蝉萧瑟度秋风。一篇论尽诸家体，忆著当年巩睡翁。
说破当年旧石屏，自惭无德又无能。乡来江海疏狂客，今作山林老病僧。高卧一楼成宇宙，冷看独影当宾朋。恶诗有误公题品，不是夔州杜少陵。
老子生来世法疏，白头思欲把犁锄。摩挲此腹空无物，侥幸虚名愧有余。憔悴不堪渔父笑，寒温无益贵人书。诗家幸有严华谷，襟谊犹能眷眷予。
一棹无情度碧湘，行行不脱水云乡。旗亭少饮村醪薄，田舍新炊晚稻香。箫鼓远来朝岳去，包笼争出趁虚忙。涂人有愧黄居士，十载看经不下堂。
几年重九客他州，少泊槠田古渡头。人向饮中言我乐，谁知笑里是吾愁。黄华可忍抛三径，白发犹堪柰几秋。今日登高无处所，一樽携上枕江楼。
闻说乌台欲勘诗，此身幸不堕危机。少陵酒后轻严武，太白花前忤贵妃。迁客芬芳穷也达，故人评论是耶非。饱参一勺濂溪水，带取光风霁月归。
衡山之下湘江上，风月留连去较迟。四海弟兄多不遇，一门父子两相知。梅边竹外三杯酒，岁尾年头几局棋。羁旅宦游俱是客，细论心事共题诗。
潇洒春葩缟寿阳，百花惟有此花强。月中分外精神出，雪里几多风味长。折向书窗疑是玉，吟来齿颊亦生香。年年茅舍江村畔，勾引诗人费品量。
英雄割据已焉哉，逝水滔滔去不回。里巷难寻王谢宅，江山空对凤凰台。登临无伴诗为侣，兴废不知梅自开。同是游人不同乐，青楼歌舞待君来。
翠云屏嶂碧瑶池，万象前陈属指挥。仿佛神仙居处好，寻常宾客到来稀。荷花香里浑无暑，棋子声中却有机。别院笙歌促君去，野夫自步月明归。
半天轮奂独嵬峩，遥望青原瞰碧螺。纳纳乾坤森万象，重重洲渚绕层波。诗情雅与江山合，酒兴偏于故旧多。靴笏缚君难放浪，樽前狂客自高歌。
前日作诗题大概，亭前小景亦堪题。绿杨树下茅三架，白水田头菜两畦。似酒新鹅初泛浦，如孩黄犊试牵犁。十分野趣关心事，到此令人忆剡溪。
浪说陈朝八桧碑，何如此桧古而奇。灵根据地高千尺，黛色浮空阅四时。入欲栋梁劳想像，树存陵谷有迁移。寿星赐汝长生诀，化作苍龙守殿墀。
车马喧临十二门，乐从闲处度朝昏。诗书岂为功名重，轩冕何如道谊尊。志士不能行所学，明君亦或讳忠言。世间事事如人意，未必商山有绮园。
马蹄相逐到浮光，客里相宽对举觞。夜暖试铺新枕簟，晓寒仍索旧衣裳。樱桃著雨便成腐，柳絮随风如许狂。连岁经行淮上路，忧时嬴得鬓毛苍。
白旗走报山前事，昨日官军破绿林。千里人烟皆按堵，一春农事最关心。不知郊外雨多少，试探田间水浅深。翠玉楼中无限好，可无闲暇一登临。
掇取高科如拾芥，爱君才调望君深。莫夸书判居莲幕，要把文章入禁林。华屋修成官满去，好诗改定客来吟。西窗共对萧萧竹，不负三杯话此心。
凤凰洲上凤凰山，草草登临见一斑。不立樊墙天广大，賸栽花竹地宽闲。白云四面峰千叠，绿柳前头水一湾。行色催人诗未就，寄情庭院落花间。
每思乡味必流涎，一物何能到我前。怒奋两螯眸烱烱，饱吞三印腹便便。形模突出盐池底，风味横生海峤边。合为莼鲈动归兴，久抛东浦钓鱼船。
客里几逢端午节，看成雪鬓与霜髯。救人采得三年艾，背世翻成六日蟾。老境可怜归未得，羁怀长是病相兼。猛思一醉酬风月，笑撚菖花揭酒帘。
都来五十有六字，写出山林无限奇。当日所题何处景，祇今但见后湖诗。一言一语堪传世，某水某丘仍属谁。试向愁烟推白鸟，无情白鸟又何知。
伊昔天边望藁砧，天边鱼雁几浮沉。机番白苧和愁织，门掩黄花带恨吟。自古诗人皆浪迹，谁知贤妇有关心。归来却抱双雏哭，碑刻虽深恨更深。
荷君问讯蚕家事，此是妇人辛苦媒。典尽衣裳酬叶价，忙无心绪向妆台。缲声未断机声续，私债未偿官债催。织未成缣分翦尽，妾身争得一丝来。
四海飘零似落花，十年秋鬓带霜华。归无驷马空题柱，敝尽貂裘忙到家。触目半成愁境界，安心旋办老生涯。可怜持蟹持杯手，小圃携锄学种瓜。
天柱峰头一振衣，云开岩路雨晴时。登临欲访神仙事，纪述都无汉晋碑。拍手数声龙井跃，篝灯一览洞天奇。林间安得栖身处，欲炼金丹饵玉芝。
半空紫翠隔微茫，隠隠钟声落下方。名胜直同天地老，青山不管古今忙。散分瀑布烟霞润，点检苍松岁月长。绝顶好云如恋客，尽教怡阅到斜阳。
忆昔三十气拂云，钺神纛鬼泣祃文。欲提河洛数千里，重收图版归明君。只今万事付孤愤，坐看江西竹生粉。苧丝成疋剪钓衣，一櫂贺湖烟水远。
惭愧轻舆寄仆肩，蛇蟠小径入层巅。升高但觉少平地，视下方知在半天。尺垅寸田皆石级，堵墙椽屋即人烟。客程到此更风雪，闻一禽声恐杜鹃。
写此何人云梦胸，色尘真幻等成空。看君一轴画图上，在我半生行记中。剡水回舟乘夜雪，楚江燃烛听秋风。转蓬踪迹徒劳耳，心愧雁山头白翁。
同游两见菊花时，忍对西风话别离。官远人应观所主，心平事必得其宜。急流进进常思退，公事惺惺要带痴。执手羞为儿女语，此言或可当箴规。
西山影淡水无声，知道扁舟破晓行。我欲梦魂随去櫂，君应望眼断高城。红莲绿水官中事，白酒黄花客里程。从此郁孤台上月，十分知为故人明。
小园路口安柴户，日日山翁手自开。禽有色声皆可玩，花无香实不须栽。柳根著石宜安钓，岩罅通泉可泛杯。更向南坡临水处，参差纯种百株梅。
拄笏西山一笑中，挂帆犹及楝花风。此身可是屠羊说，余事宁非失马翁。不问鬓毛成早白，免将痴面发羞红。故人新寄虔州布，归制吟袍管钓篷。
湘湖莼线正宜羹，一舸涛江泛晓晴。屋破不妨从客借，田荒自欲课奴耕。不随不激真吾事，乍佞乍贤皆世情。从此一麾江海去，西风断雁冷无声。
荷渚盟鸥冷不飞，此番可与报归期。结庐虽小尚堪隠，负郭纵荒何虑饥。吟得四灵无避处，铸成一错在来时。吾家浸碧幸无恙，草梦何须必谢池。
客鬓萧疏渐秃翁，归来恍与鹤仙同。山川米老画图上，风月放翁诗句中。邻圃有蔬羹釜满，私田无秫酒樽空。欲寻上灶云门路，湖水不多船未通。
卷上芳名旧所知，见君还恨识君迟。数茎短发沾霜白，一叶扁舟触浪危。问遍菊名因作谱，画将兰本要求诗。向南郡邑多经过，楚士能狂更有谁。
因何也识闲名字，遂托交游索近诗。想像独吟应更苦，分明此意似相知。空林日短归鸦早，远水寒多雁到迟。安得你来同度岁，传闻画笔最清奇。
穷冬日日爱天晴，古寺门开绝送迎。野鹤忽来桥上立，山僧独向水边行。过寒梅树白全少，入腊草牙青渐生。又是舒州一年了，怕看新历动乡情。
英雄居处终奇特，几度欲来今始能。骑省文高存古篆，桥公树朽长寒藤。清流并绕分三涧，翠竹相依住数僧。沙鸟讵知千载恨，日斜飞下立渔罾。
寺置萧梁曾识少，今朝藓磴始经过。天低落日江湖远，烟冷风清竹树多。虫引翠禽行坏屋，马惊白犬吠悬萝。一僧九十形容古，岩下逢予忽浩歌。
庐山解夏洪山去，自到山边叶已飘。鸿雁影多怜塞近，交朋书少觉身遥。屡游骑惯将军马，不饮还封道士瓢。心忆清吟更岑寂，玉京谁与话寒宵。
五湖风雪分头去，千里淮山信脚行。涉世真成妄男子，谈诗长忆老先生。塘边瓜茹须频灌，郭外田畴粗可耕。莫倚瘦筇吟白发，浪传诗句入都城。
槠叶阴深杜宇啼，远游还欲过淮西。吕蒙城下河流浊，亚父祠边草色齐。太守旧来相爱重，故交老去惜分携。年年慈母手中线，缝得征衫当一犁。
少年曾读石屏诗，老去江湖幸见之。百倍寻常真足惜，十存八九实堪悲。蛙鸣蝉噪人争羡，天巧神功彼自知。我欲流传天下去，为求完本补亡谁。
玉陛传呼宰相来，欢腾海内翕如雷。律身清介祁公操，佐主谋谟如晦才。梦弼已知符众望，生贤益信应三台。从容宰席调天纪，协气从头遍九垓。
相公出处系安危，当务何先谅熟思。守令近民须选择，𪫺壬蠹国亟芟夷。精搜边面三军帅，早建皇储万世基。纳诲进贤尤素志，伫看经济大猷为。
蓬莱境界隔风烟，一带银河接九天。礼斗瑶台春草合，豢龙石钵玉沙圆。红云几片危楼上，古木千寻落照边。惆怅仙人何处去，空余月色满山川。
蹑石扪萝得得来，人间尘累已忘怀。行穷险道忽平地，立看飞泉倾断崖。邃宇半依苍木里，秀峰长是白云埋。方平羽驾今何在，欲会仙姑恨未谐。
贵为五马只儒酸，都说先生大耐官。去国十年虽已久，爱君一念不曾寒。定知前辈如公少，好与今人作样看。归日不须囊薏苡，有书堪录荔堪干。
几番江上凭栏久，今在西山山里行。天遣得随三客后，春来无此一朝晴。方穿藤蔓寻源去，忽见烟霏趁步生。幽鸟向人作清哢，似应知我有诗成。
几年听客话凌歊，不似台边目力遥。千古江山犹昨日，六宫歌舞自前朝。苔碑有字多漫灭，野寺无僧转寂寥。碧聚双蛾愁不敛，阑干落照重魂消。
闲官得趁宰官行，农务村村早办耕。燕子知时还记旧，社公合雨却成晴。登坛饮福虽无称，割肉怀归似有情。宿露尽披山历历，卖花人起欲天明。
将军忠愤世无双，忍见狂童作假王。全蜀不移唐日月，四州重著汉衣裳。节旄凛凛风霜在，兄弟班班史传香。若使中营星未殒，生擒颉利到龙荒。
往年曾见赵天乐，数说君家书满床。成卷好诗人借看，盈壶名酒母先尝。对河却见桐阴合，隔壁应闻芸叶香。老不爱文空手出，从今烦为蓄仙方。
怪他蟹舍蚝房地，不是吟情住亦难。数尺短墙围昼寂，半钩疏箔障春寒。水生草满蛙鸣合，日薄花阴鹤梦安。底处青衫病司马，浩歌东望取琴弹。
一封书奏触天威，万里徒行出帝畿。始得明时来谠论，岂知薄命堕危机。身同季弟辞兄去，女抱婴儿伴母归。风雨潇潇秋又老，雁应不到岭南飞。
正是朔风吹雪初，行縢结束问征途。不能刺刺对婢子，已是昂昂真丈夫。常惠旧曾随属国，乌孙今亦病匈奴。不知汉节归何日，准拟殷勤说汴都。
考亭云谷孰居先，名世悠然得正传。穷理致知须主敬，存心养性道齐贤。凌云端拟陈三策，魂梦那知隔九泉。后世表章尊所学，四书功足继朱宣。
信笔题诗学行馀，功名聊且付樵渔。心闲独玩三秋干，足健时看数亩蔬。渺渺橘园联草阁，疏疏竹径傍田庐。是间日有无穷趣，月淡风清静读书。
悄悄园林世味长，碧云疏散暮天光。且宽礼乐兴江左，厌听干戈暗洛阳。梨叶尽时无伏暑，竹阴深处有余凉。从容领会精微旨，何用区区底事忙。
试将风月共君哦，识处应须出旧科。吟咏性情当自得，敷张华藻第差讹。入神致用何思虑，告往知来谩切蹉。欲达古诗三百义，一言而蔽不须多。
时人欲作圣贤归，反己由来自不欺。谈话每虞无十步，持循长恐有虚辞。硁硁固不为兹必，踽踽宁求可善斯。吃紧此心常自在，一诚之外靡余师。
秋风日日吹芳草，山北山南迹如扫。江梅一夜暗将春，疏影横斜水边道。道逢驿使江南归，袖中袖出天香老。英姿独步霜雪中，清癯只为风流早。
谁把霜毫归庾岭，王孙去后久寥寥。长时月夜横疏影，镇日春风上素绡。可笑儿童寻剪摘，如知蜂蝶亦邀招。人心造物无穷巧，顷刻功成永不摇。
马鸣溪上想英概，牛口庄头访故庐。登场罗列万石廪，插架纵横千卷书。有怀西山古凤鸟，更看北壑今鲲鱼。江水江花两无尽，后之来者应何如。
宫漏传筹趋绛帻，御盘行炙出黄金。春余花气香宁重，雨足林光绿更深。通籍不须羞暮齿，好文何幸获初心。东风似借鱼龙便，一夜奔雷数振音。
奋迹山林志甚疏，滥当春棘品贤书。学开邹鲁人无异，文到卿云士有余。力战吝骄存广大，深培根本黜浮虚。此中几许经纶地，万里先看一步初。
先正传家逮泗滨，一言一论本诸身。是间极力窥真际，物外何心逐像人。蹈履若迷天所赋，奔驰犹误实之宾。都将出处束高阁，明日从容傥细陈。
伊人寤寐自求之，钻仰应无咫尺违。试看后来身愿学，便如当日自归依。及门定许偕行止，下笔何由谬是非。好把遗编还指示，也教都识大音希。
礼经遗子略闻之，大法昭然世莫违。初学卑卑由礼立，终身恳恳欲仁依。芸苗自我持三勿，克己从头绝四非。往教旧盟如可践，警其懈惰久心希。
千古羲皇一片心，何人此地口微吟。凿开未济言无几，说破先几义极深。此事旧传师友记，斯文今见火珠林。成都自昔多真隠，着眼稠人更访寻。
顷年应聘漫谈经，喜向寒窗访聚萤。抚字昨惭书下下，佩衿今羡领青青。傥来富贵皆尘土，无尽诗书自日星。珍重圣贤垂轨范，不尤臧氏不尤邢。
汉威西被浃炖煌，已觉边尘不复扬。一别可堪论世事，异乡聊共举空觞。只愁山月嫌清淡，不怕江梅笑醉狂。惯涉风波神不动，流行坎止未须荒。
如何袖手伏山岩，顷刻犹能草百函。胸次宏规标众正，笔端劲气磔群谗。行看云汉翻鸿羽，更喜秋风送马衔。南国诸公共推毂，从今不复厌卑凡。
涵养工夫自野岩，淹该万卷一空函。何须识者方能识，自是谗人不敢谗。骐骥栖栖垂皂枥，驽骀扰扰被金衔。不妨希价咸阳市，未必人人眼目凡。
不及抠衣拜紫岩，尚能什袭宝书函。扫除荆棘扶初日，投畀烟岚困老谗。四海时无伸国论，百年人自仰台衔。南轩衣钵今何似，见说诸孙也不凡。
浩荡江南春更和，几回风月又婆娑。夔门外户千钧重，滟滪中流一节高。蜀国移花今日事，上林种柳旧年窠。残膏余馥知何恨，徙倚江皋揖晋波。
中兴诏下九重天，分建科场贡蜀贤。急就佛宫嫌北面，载开儒馆堕西偏。得人自昔英才盛，择地于今气象全。多士深思公雅意，要收鸿硕副详延。
殿角西头辟礼闱，峥嵘栋宇更巍巍。碧鸡金马连环绕，云顶峩眉耸翠围。陈范苏张应并驾，龙章谯郭亦横飞。东都行复充乡赋，却望秦关入帝畿。
皇家科目钓英豪，手大方能得巨鳌。考论勋庸推虎榜，讲求师友自鸾刀。泉翁竟被盲夫弃，云叟空劳圣主褒。细看当年权造化，欧公眼目独清高。
龙虎西头象更雄，巍然坐觉马群空。三千威已行方外，百万兵元贮腹中。蜀国欢声连上国，秋风和气似春风。只今欲荐斯文寿，大雅篇中愿赋崧。
堂堂汉使到天涯，覆芘西南亿万家。礼乐化行真有道，强梁气慑自无哗。坐观狼狈奔牛角，敢复猖狂犯虎牙。措置得宜归妙算，更歌丰乐庆中华。
武侯落落旧规摹，千载谁能发壮图。抚定南方无后顾，感通北面自前孚。但于号令教心服，自是欢忻听指呼。群策不遗光竹帛，方知儒术本非迂。
坐对江山古与稽，熏炉一线入云霓。闻思草木忧春雨，轸念桑麻病夏畦。有美荇蓠泥不滓，无言桃李下成蹊。青天莹彻明如鉴，下照毫厘自不迷。
云间龙鹤隠峰峦，袖手何妨此考槃。秋老未须愁菊悴，春回宁复讶梅酸。风吹雁字成簪盍，雪压鸥盟阅岁寒。万卷皇坟谁可续，为言执事劝加餐。
仙源奕叶满皇州，人物于今第一流。蹈履诗书宗孔孟，扶持日月继伊周。更观河浒盘根出，已自风雩向上求。异说扫除昌此道，方来勋业掩前修。
圣门绝学叹中微，天祐斯文再发挥。宗衮爰升陪国论，党魁特起赞经闱。麒麟复见公朝瑞，虎兕何忧我道非。千载明良相庆会，更歌既醉醉无归。
六阳浩荡奏薰风，白雨肥梅纂纂红。学到狼胡心湛湛，性同麟趾步融融。已锄汉戚更王化，行建周宗辅圣聪。师友一源端复振，世间从此卜兴隆。
几年题笔决文围，妙手元堪补衮衣。不讦不谀持正大，能经能济洞几微。天高且作茶星现，地迥行亲海月辉。万岁池塘神兴逸，总教西子赋东归。
剑南剑北尽仪型，妙墨题名入画屏。风卷渥洼来汗血，天开井络得茶星。照人一点应神会，回首三年更眼青。云外修程横九万，附渠飞翼上青冥。
经帷谏阁竟云何，且著莲花峰下么。书院凄凉安处问，庐山突兀为谁高。依依松柏经年好，泛泛鶑花逐日过。万世清芬悬日月，元来得失一毫毛。
陇西公府俱名胜，元献曾孙号最贤。玉陛新题翻墨榜，金门旧事付青毡。远游行橐诗千首，退食高斋易一编。再世起家调鼎鼐，中兴榜样更蝉联。
忆昔归来自建溪，徘徊拟岘访前题。江山秀伟钟灵杰，文物光辉焕斗奎。历数儒绅真冀北，推源宗派孕江西。凤雏骥子今如许，称兕公堂傥许跻。
三弄薰风再入弦，东堂珠履压初筵。红莲喜泛西来日，蓬矢欣逢北伐天。一句缁衣真旧咏，几章绿竹更新笺。中兴事业皆余地，何用糢糊佛与仙。
灵均一寸了纤埃，坐看云根万仞开。不用挥戈方扫去，等闲噀酒便呼来。清风濯我知何限，霖雨思贤想几回。更向日边勤一溉，尽苏海宇亦奇哉。
时髦济济盛经纶，自愧空疏忝字民。槐下日光忧杲杲，麦秋雨势厌频频。化工付物难占命，精意回天亦在人。闭合焚香惟静坐，一回思念一眉颦。
汉庭诸老尽忠良，何事台头独抗章。万里还家心似水，三年忧国鬓成霜。盛时好去金毛鼠，明主应思铁面郎。圣世工夫须着力，心中一点要明光。
当年霁月正光凝，坐对窗前草吐英。已羡同时希洁白，更高异代继澄清。蒲卢有道应知化，花柳无私自应诚。世重世轻皆自乐，登坛还与莅斯盟。
特立谁能为道谋，千钧岂可委庸流。正涂壅底如丛棘，此意萧条若缀旒。指掌人归容景慕，传心书在正研求。恭惟天道何由谬，服力田畴自有秋。
清献重逢在永阳，方知此道浸明昌。非聪何以闻天籁，有畀终须辨国香。不贰见知忠肃瓘，逸民晚遇太师光。圣贤出处宁无意，舍则深藏用束装。
自洛而闽幸有传，更相私淑百余年。面言犹及金为口，手墨何妨锦作笺。在昔见闻迷卓约，至今钻仰叹高坚。分明太极图中意，更续源源付后贤。
卓立三峰万仞高，依然兄弟并雄褒。卷怀经济藏三径，震起声音满九皋。曾向黄扉参道论，讵容绿野恣闲遨。紫云山下梅偏早，欲送清香荐玉醪。
万事随缘处处安，分明淡泊有余欢。痴儿解赋蟠桃颂，拙妇能炊脱粟餐。天上神仙谁羡慕，人间真乐我团栾。愿如松柏坚刚寿，相与年年保岁寒。
弄月吟风泮水湄，几回占喜误蛛丝。三鳣讲罢争传易，一鲤祥开想学诗。天傅梅花凝蝶粉，春归柳叶画蛾眉。何时得践凌云约，领略山中一段奇。
几日驰来别浩斋，偶然良晤尽吾侪。苛留归思主人恶，少驻征鞍客子佳。栗烈侵肤凝腊雪，纵横塞路困山崖。三家白发元相似，放去从教慰母怀。
夹岸黄花弄夕曛，归艎击汰不堪闻。愁容政想峩眉月，喜气遥占岘首云。酒罢楼头观妙算，公余垅畔访清汾。明年入奏明光殿，前席雍容细剖分。
坐于黄卷得新功，学海波中号老龙。雅以明经空四海，何曾屈膝拜三公。汉庭耿耿千回梦，蜀道依依一节东。帷幄傥求真学士，当今难舍状头翁。
难弟堂堂玉立峰，当年同奏大明宫。早惭游子迷求益，晚侍宾筵喜发蒙。妙境妄能窥雁荡，春风留得满蚕丛。从今午夜占星斗，弱水之西望大逢。
中兴人物烂如星，西海之滨起一经。皇极虚怀咨谠直，远人却立望仪形。回天万宇光冲斗，夹日一心梦绕庭。何草不黄风雨后，更看老柏独青青。
君王神武念京都，关洛规恢入庙谟。渭水新屯观定势，木牛成算付真儒。驰驱莫惜销人髀，矍铄还堪发壮图。会看诗书真事业，摩挲剑石为平铺。
温公早岁侍天章，万里西来漕益昌。讲学于时资友镇，留题到处著男光。春秋比较年相似，诗礼渐摩日正长。发策决科自余事，要须器业踵前芳。
白日青天晓色开，太虚澄澈绝纤埃。三阳不与寒威尽，一气还从暖律回。更向中岩收桂子，伫看上苑荐黄梅。几多湖上闲风月，舞咏应堪属后来。
万卷胸中贮古今，西游蜀道手扪参。宝彜残刻窥心画，清庙遗音振学林。雅行琼瑰殊慰我，每陪樽俎定论心。飘飘衣袂青云去，伫立东风听惠音。
屈子文章似六经，缙云重与振遗音。一门秀出金闺彦，三峡光摇玉宇参。挟册夙潜心学海，挥毫今独步儒林。横飞脱去科场累，更去骚人向上寻。
万里来官蜀锦城，西南籍籍饮清名。幕中议论谁为敌，天下交游我与盟。圣处工夫须自得，明时事业只安行。草堂拟作终焉计，便翼飞来总寄声。
长记春风拂拂吹，乌奴江上濯涟漪。便论槃叟心传日，更及南翁指授时。戎貊也应知姓字，亲朋未必记芝眉。公朝有意开皇极，不用溪头理钓丝。
老翁神气亦轻强，凿井耕田种豫章。扶植高标盘石壑，养成合抱栋明堂。风雷海运非人力，日月天开盛宠光。既醉诗书餐道德，坐观晚节更清香。
扁舟三峡备艰难，幸脱风波魄未安。山已陵夷成㟝嵝，水无约束渐弥漫。半天堤柳垂春暖，满地江梅怯岁寒。坎坷一生何所用，它年湖海一渔竿。
积翠浮空老不枯，英灵今此定何如。万章松柏还蒙密，千载风云颇阔疏。一气周流无间断，四时变化有盈虚。凭高极目怀嵩华，此愤何时可一摅。
年来昌合颇多儒，满目青山秀不枯。隠者能通三圣易，贤良更缵六经图。簿书整暇抛官事，朋友从容味道腴。我已倦游还旧隠，新吟时寄几篇无。
西州文物起雷霆，四海一家仰聚星。五凤翺翔横碧落，双凫朝谒堕青冥。疑归天上修仙史，耻向人间驾说铃。长叹良朋难再得，更忧吾道太雕零。
独抱遗经手不停，振衣艺苑自雷霆。文如曾子反居亚，才过高轩又短龄。共叹麒麟封白壤，喜看鸿雁在青冥。慈颜莫作虚空想，西简先生千字铭。
政在伾文过十年，几多岩穴老英贤。公车牍上皆亨路，夜壑舟移閟下泉。事业鼎彜千古恨，文章衣钵万灯传。兑斋遗稿今无恙，更看诸郎各勉旃。
天资高朗识精微，千载兴亡洞是非。子美诗中闻凤语，羲之笔下相鸾飞。口传诸子今为盛，心念宗周古亦稀。喜惧高怀如履薄，西瞻白鹤重歔欷。
野鹤昂然不可羁，伴行双屐一筇枝。屈公萧寺三旬客，益我空囊几卷诗。乱帙检残烧烛夜，浅杯流向落花时。春光只恋西湖好，不念台山老桂枝。
千帆东下势连樯，控带河山自一方。塞角凄风营戍远，野花湿雨墓田荒。落霞孤鹜江干阔，去马来牛岁月长。老我声名无一遂，征衫蓝缕鬓苍苍。
门巷春风翳草莱，笔耕无艺甑生埃。空成洛下书生咏，敢望青州从事来。洗盏首供堂上寿，留尊更待月中开。陶然竟堕难名境，疑是凌歊百尺台。
筠窗幽独静亡邻，坐睡从吾一欠伸。绿树清圆宜静昼，孤花寂寞照余春。时拈柏子烧铜鼎，旋碾茶团瀹玉尘。在昔刍荛犹足采，独惭无用养闲身。
天涯客里送人归，恨绝青青杨柳枝。细雨杏园摩诘画，春风花岸少陵诗。九天抡擢堪先卜，万里功名莫后时。江上岂无西到雁，平安数遣故人知。
先生志尚直明庐，庀职毋嫌外且疏。聊向江城纡骥足，行趋禁闼侍鸾舆。河阳花树曾亲植，鲁相葵根欲尽锄。从此把君诗过目，绝胜厚禄故人书。
蒹葭漫漫秋风多，陂池水落枯苇柯。青山断处落日下，款乃一声渔子歌。高秋鲈肥贱如土，换酒村场醉迷路。夜深艇子舣前湾，依稀月照芦花浦。
路去丛祠修竹林，插天松桧卧龙吟。翚飞朱阁阑干外，人在白云岩窦深。落花半逐流水逝，黄鹤一去莫烟沉。安得金丹蜕凡骨，一视往昔与来今。
晚来舣櫂濒江侧，汀草苹花间红碧。无声画里更斜阳，匹练光中正秋色。云间落帆系高树，烟外牧牛横短策。黄昏渔火乱前村，犹有孤吟未归客。
细雨轻寒弄晓晴，纷纷鹄立拥书黉。广庭賸欲先耆艾，小试聊烦唤弟兄。韫椟此时增玉价，传家有子胜金籝。鸡虫得失能多少，也听春蚕叶上声。
山作危梁千尺横，一天金泛月波清。幽禽不复惊棋响，深谷犹能答斧声。塔坏尚余鸿雁意，井荒谁放辘轳鸣。试将比较天台景，只欠璁珑琪树英。
潜虬成穴古危岑，曾为编氓霈旱霖。石怪自留千载迹，泥蟠难驻九天心。老松犹学拏云势，群籁浑惊动地吟。潇洒禅关连胜概，追游谁不快烦襟。
星星鬓发卧林丘，诏使东川作郡侯。髯叟望公来海峤，瘿兵迎守去夔州。珍图想挂茅斋壁，巧石应随竹钉舟。教得巴童歌舞好，侍郎千万却归休。
崇禧仙馆似官居，二月寒风峭有余。傲吏吟哦空峭下，野童放散夜堂初。荧荧宿火煨村酒，煜煜残灯镜道书。忽听打窗声更急，快移银砾上枯株。
自从忧患长精神，兀坐斋房过了春。凿落盏干官烛暗，樗蒲齿龀旅囊贫。皇天老眼非尘世，白日闲愁自替身。一段风光好如画，未须全与路行人。
郊原落叶已离离，尚有孤花闯短篱。小醉不成怜病后，苦吟未了说愁时。鬭鸡走狗爰丝喜，临水登山宋玉悲。豆角已收无别事，待同野老赴襟期。
相逢萧寺已累然，自咏离骚讲太玄。极目旧游犹白石，伤心孤冢只苍烟。儿从外舍收残稿，客向空山泣断弦。帝所修文与张乐，魂兮应是到钧天。
望见山樱媚短岑，翻然便悔出家林。坏车杀马空嗟晚，裂芰焚荷直到今。笋蕨久为归去计，云烟无复旧来心。平生最爱花浓淡，看了斜阳看暝阴。
一从负图与负舟，天公閟之居灵湫。重瞳胼手久不作，苍苔古木两漠漠。朝来石磴鳞鳞湿，如觉蜿蜒为人出。甘霖未苏焦卷多，相候吴云莫相失。
重到招提未觉迟，钵单初副袷衣时。僧房斋院门门闭，梅子枇杷树树垂。蚁荫经幢求托化，龙缠佛座学慈悲。长年无事闲来此，坐对空山讽小诗。
云竺前头即御园，小风斜雨入梅天。放歌偃蹇如圆泽，古貌昂藏若稚川。寻得数行天宝字，破他一夜草堂眠。此生更要穷经论，惆怅高人旧石筵。
风灯露水两茫然，莫为欢华少壮年。无病更须求药物，爱闲犹要觅缗钱。此生身世揶揄里，末路光阴泣涕前。快出囊中餐玉法，白云深处日高眠。
蒸鱼燔肉当好羞，北面百拜如有求。愿身长健儿孙好，岁岁此日烧松楸。纸钱灰尽泪不尽，孤也虽在犹拘幽。沄沄金盖山下水，相送直过龙湾头。
旧巢已是别人门，梅自萧疏柳自昏。河北谤来须混俗，江东谳就欲招魂。故王未纳耶溪女，越相先寻泽国村。怀古感今吟不尽，一双清泪落醨樽。
穷冬孤陋只书痴，肯为凶荒强忍饥。师友渊源似公者，舆台贫贱亦安之。人来山县犹须债，雨映茅檐但要诗。欲诣楼居无逸步，要从老手化神奇。
突兀僧蓝是馆娃，屧廊犹自隠晴霞。清明但长离宫草，精魄应栖野寺花。白苧黄蕉迷鹤市，紫兰绿芷属渔家。思量种蠡成何事，空使君王式怒蛙。
从来寒食多风雨，不料穷乡亦管弦。壮岁心情悲昨梦，异乡时序感流年。偶随游子来溪上，因与棠梨立路边。从此堪悲转憔悴，随群同上钓鱼船。
当年准拟作家林，溪墅楼居意已深。隠者自应寻别业，凤兮何肯负初心。参差一段囊中玉，激烈三更月下吟。若不速来相就饮，定应从此失知音。
秋芜阙是草堂基，惟有南邻尽得知。辛苦置家将守冢，告求广地要穿池。浄莲已付乡僧掘，慈竹从教墓客移。虽向龙湾作耆旧，此生宁没暂来时。
愁云欲雪未成雪，忽闻寒雨夜淋浪。但知岁月堕寂寞，不悟乾坤发艳阳。天黑鬼车声更大，夜阑客枕梦初长。明朝起视篱砌下，草芽浥浥又回黄。
白发梁鸿随暮猿，不辞引领望兄门。久无清梦相追逐，今喜遗经为讨论。数叶赤枫鸣客路，一畦黄薤忆家园。著书不就身何用，每见飞尘恨满轩。
雪压门外土骨堆，一番两番春始回。归来但见邻舍换，老树红花如死灰。商量千古有何事，经营八纮非汝才。乘除幻变既如此，何不快呼鹦鹉杯。
天谗天谗光照户，反舌转枝啼更怒。九霄詄荡帝座高，老我此身无告诉。舍傍种园翁作邻，一方泉兮在中庭。齐民书在泉有铭，誓将团结为林坰。
春霏霏兮秋靡靡，叹息赏音人已死。堪嗟玉雪缀空条，可奈芳蕤逐流水。融怡艳冶恨欲销，世间风雨何寂寥。有谁肯为吹葬箫，往和蟋蟀谐鸱鸮。
先秦古书世已稀，国风雅颂声又微。彼美人兮在天路，马蜷局兮将安归。古人所怀已汩汩，今人所怀又忽忽。我亦东西南北人，相逢且尽杯中物。
流落他乡铩羽翰，半年宁复记悲欢。夜传楼鼓思城角，朝见江船念客鞍。不恨形骸老闾里，遂令唇舌满长安。寄声好在文章友，目送春云自倚栏。
野店梢头起灶烟，江云弄色半晴天。暗泉绕砌喧人语，远烧侵林照客鞯。晚日未收鸡上树，春风欲度鸟耘田。布帆无恙归心稳，才到家山又迫年。
棠梨未落柳丝长，料望幽人作断肠。已自不堪田父饮，更能重入少年场。山连莽莽荒陂白，门掩萧萧野日黄。想得故园疏雨外，樽前催拍杜韦娘。
早将心事付渔樵，若被幽人苦见招。多种竹将挑笋吃，旋栽松待斫柴烧。壁间古画身都碎，架上枯琴尾半焦。犹有住山穷活计，仙经盈卷一村瓢。
昔日三郎骑尔祖，庙食太山可辛苦。后来崎岖蜀栈间，弃置龙媒复亲汝。深山古木雪漫漫，险途十步九步艰。纲头咒嘱勿损折，要尔助军身补官。
吾作穷奇白下囚，汝披短褐从吾游。蒋侯庙畔沽春酒，周处台边送客舟。械欲破时应日惨，命将绝处亦天愁。江陵柳大如知此，对着官军辄泪流。
向来洛下老书生，今见诸孙更老成。不复秀才趋试院，已题文学上铭旌。泛观今古人亡恨，只有英雄命莫争。来吊乍闻妻子哭，依然认作读书声。
袁三柳大刘廿八，长到先生卜肆边。便拜逸妻为嫂氏，更沽村酒作家筵。山公马在何须尔，林屋丹成亦偶然。独此老身无藉赖，为他人掷卦爻钱。
寥寥古意少人传，莫为薰琴只五弦。夫子纵心方学易，我曹何意便谈玄。神驰洙泗身将老，望断沅湘眼欲穿。月白风清如此夜，阿郎不肯上钧天。
在家莫羡出家僧，扰扰营营竟未曾。相国舟中龙夺剑，山人琴畔鬼吹灯。从来不肯寻真诀，更自无心学大乘。汉室诸公鸣玉佩，也须还我一枝藤。
夜夜推敲学苦吟，一如锻炼假黄金。石间真隠何时出，地下狂魂无处寻。独鹤尚知长袖舞，哀猿空作断肠音。故墟杞菊今何似，桂落小山春水深。
轻云漠漠烟漫漫，杖藜扶行不作难。无量寿佛像最古，未曾有经碑亦残。秋花泫露颜色好，客子著雨衣裳单。题诗写寄莓苔壁，勿使俗人相对看。
香焰云头玉雪身，缓行微咏岸乌巾。始从谷里看修竹，却向水滨逢丽人。客子去时方得月，岭猿啼后便无春。凤凰欲下箫声紧，狼籍瀛洲万斛尘。
凡骨何堪得再行，渴心犹要谒通明。惊闻竹树连山雨，疑有风雷㩧地声。鹿啖黄精知岁久，人逢青箬便神清。重来只要斋盂饭，副以常堂枸杞羹。
昔年九溪十八涧，今度见之逾清真。静依落落石路晚，闲绕寂寂山家春。可怜潺湲似留客，更觉曲折能随人。得得杖藜来尽目，野棠山杏亦精神。
如君风貌又精神，自合拖绅近紫宸。平地有心开洞穴，十年无俸著闲身。已看青舫垂垂去，须忆绯桃滟滟春。若向玄英台下过，为言亦是学诗人。
淑气槃槃接九原，须臾鳞合更弥漫。自从蒿里无颜色，来到钟山有泪痕。往者英雄俱雨绝，后来哀痛欲河翻。夜深月照长松下，谁见孤飞出墓门。
伊吾声里过年年，收拾旁行亦可怜。频嗅芸香心欲醉，为寻脉望眼应穿。哦诗苦似悲秋客，收价清于卖卜钱。吴下异书浑未就，每逢佳处辄留连。
久知灵境无缘到，今被春风引得来。上帝殿头闻雨过，仙人石面欠花开。便烧沈水礼三拜，快引流霞釂一杯。落日断霞催去紧，掉巾祇等白鸦回。
联魁金玉龙头选，诏下今朝遇己知。上国风光初晓日，御阶恩渥暮春时。内庭考最称文异，胪唱宣名奖意奇。故里仙才若相问，一年攀折两重枝。
袖手长才世路轻，爱闲那有鬻荣名。挂冠便欲辞丹阙，策杖还归老故城。适喜不求三仕喜，传家惟有十分清。林间佳处真恬退，好向廉泉自濯缨。
九转工夫真妙绝，丹炉进火徐徐热。离龙坎虎自归降，姹女婴儿共欢悦。天机密运造元微，精采神光迥然别。枝头结果有时红，骖鸾跨鹤神仙列。
知与坡仙有宿盟，来贤岩畔旧经行。节同老柏岁寒操，心契焦桐太古声。云出九峰龙起蛰，风清五夜鹤传鸣。须公一柱擎天力，妙斡洪钧大发生。
老吾元住雪边崖，万事无堪两鬓华。顷岁西河方借宅，今年东野又般家。巷深政恐难邀客，地空何妨学种花。多谢所亲相暖热，新生涯即旧生涯。
十万鳞鳞俯绣甍，拂云自旧侈峥嵘。江趋座右双流合，山入屏闲八字横。祢史醉魂荒树远，庾郎尘骨古苔生。兴来朗拍栏干立，不必重骑碧海鲸。
禄儿岂解倾唐祚，独使斯文寿两翁。蜀道至今遗旧话，湘流彻底照孤忠。摧风溜雨中兴字，转地回天克复功。人说苍崖磨向尽，不知磨尽几英雄。
疏疏密密卧檐牙，古县清贫有此花。彭泽菊松无酝藉，河阳桃李太铅华。临池照影成双好，与雪争辉自一家。消得抱琴鸣膝上，夜深燃烛对琼葩。
禽鸟春风乐与同，有将理趣道儒宗。两朝褒赏衣冠旧，一德充融礼乐隆。天地无心驰电马，人民有望慰云龙。余年八十无全食，独抱青山继祖风。
伤哉道学不容时，力抵先生蹈至危。槐棘佥谋虽日伪，草茅公论实难欺。苍梧千里地虽远，白首一心天自知。借问西山近何似，白云长护紫阳碑。
阅尽衣冠盛事图，三魁同郡古来无。词科得隽真鸿笔，仙籍联荣总巨儒。此日姓名辉石刻，他年步武接天衢。浯溪更把元勋勒，藉藉休声震八区。
丘壑方将窈窕寻，肯贪斗印耀黄金。几颁中扆留行诏，莫返元枢勇退心。红旆分藩虽足乐，丹诚恋阙自难禁。浮云出岫知无意，祇恐苍生望更深。
济济跄跄蔼缙绅，祝尧均效华封人。觞称凤阙懽声沸，花锡鸾枝内样新。露叶巧裁隋苑彩，天葩先借汉宫春。举头仰戴君恩重，好尽忠诚报紫宸。
不用凉州羯鼓催，阳和已逐小春来。谁将万点花间艳，都向百官头上开。样巧賸裁隋苑彩，影摇斜蘸汉宫杯。玉阶再拜君恩重，洋溢懽声遍九垓。
铃斋静暇锁棠阴，幽壑何妨窈窕寻。咳唾珠玑辉众目，铮𫓩琴瑟乐宾心。引杯非为黄花醉，设席欣逢皂盖临。来岁茱萸赐朝士，看君鲸吸玉壶斟。
龙飞天子揽英雄，旧德欣逢泰道通。丹诏果然颁北阙，彩舟行矣驾东风。雨余杉径新添绿，暖入花妆旋姹红。待得湖边春色满，我公已在凤池中。
新凿南湖接海潮，油幢领客泛兰桡。那知半夜雨声急，却放新晴物色饶。尽日登临陪步武，高谈洒落挹风标。阳春白雪真难和，泚笔惟书道路谣。
贤守声名重泰山，肯将曲学误儒冠。相期素节终身履，不道青云得路难。多士联翩阊阖去，忠言凌厉雪霜寒。朱轓指日归枫禁，廷策烦公具眼看。
喜陪盛集桂丛间，拟赋新诗未敢先。忽拜清篇真寡和，难将拙语更争妍。枝头烂漫黄金粟，席上风流紫府仙。凡骨岂容攀俊轨，也沾賸馥醉花前。
一节忠勤绍祖风，貂蝉七叶擅华宗。版曹羡利巍迁秩，强敌知名特敛容。荐士半跻青琐闼，为民数奏皂囊封。龙旗虎节今何在，纪绩还须仗蔡邕。
衮衣赤舄我公归，共傒登庸翊政机。枫禁荐颁天语渥，薤歌我叹露华晞。真王未复青毡旧，亚保空余紫诰辉。突兀麒麟图绘处，仰瞻遗像倍歔欷。
颙颙德望重朝廷，况有胸中千万兵。蛮獠未擒宵旰虑，轺车一出笑谈平。囊封力沮和戎议，制阃咸推料敌精。壮志未酬天不憗，空余草木识威名。
盛名从古号难居，公独峥嵘四纪余。禁陛几年闻曳履，帅垣三度拜除书。寿祺合享千龄永，往事俄惊一梦如。久矣辱知惭未报，仰瞻丹旐倍欷歔。
狗苟蝇营笑俗情，机心降尽倒风旌。人生六袠不为夭，家累千金能享成。老去月评推吉德，生前天爵谢虚荣。悲风瑟瑟飞丹旐，行道歔欷亦失声。
兰玉贤关隽誉飞，词场几见捷音驰。登云将慰椿庭望，陟岵俄惊薤露悲。荣养痛嗟今日隔，嘉封赖有异时追。前冈已卜牛眠地，螭首行镌九尺碑。
枢庭勇退古无前，内助端由妇德贤。燠馆凉台供燕乐，衮衣褕翟庆联翩。虽云生死皆同岁，犹恨徜徉未百年。遥想铭旌摇曳处，江山草木亦凄然。
相国亲传黄蘗心，移山新作古丛林。大千沙界针锋许，十二峰峦岩壑深。此道明明元不古，清风浩浩至于今。禅流不负王臣意，行看祇园侧布金。
野径斜连石涧傍，草根昵昵语寒螀。郊原经雨多秋意，庭院无人自夕阳。风卷暮云归碧嶂，叶随野水入寒塘。数家篱落枫林外，枳壳垂青菊绽黄。
平生春日不伤春，今日逢春愁杀人。触目旌旗非族类，无言桃李少精神。可怜野兴牵羁兴，不分红尘杂虏尘。直待元戎攘却后，岘山无惜领嘉宾。
红尘憧扰不知年，一望西湖思豁然。上下层楼涵倒影，联翩飞鸟没寒烟。未须梅萼催诗兴，好藉岚光作画笺。安得扁舟去招隠，蓬窗相对听鸣泉。
玄冥相我作山行，卷却重阴放晓晴。但见峰峦互扃锁，不见宫阙隠峥嵘。云根洞穴篝灯入，井底波澜抚掌生。唤客入山还送客，淙琤犹记石泉声。
杖屦乘闲历众山，俄惊凡迹到仙坛。清潀漱玉一川媚，瑞气浮空两洞寒。风入乔松琴弄操，烟笼远岫灶烧丹。我今聊此凝双眼，陡觉壶中世界宽。
鸠杖先生旨趣深，探直搜隠事幽寻。顶头有眼谁能识，心鉴无尘物莫侵。洞里烟霞人不老，水边花木自成阴。乞师金鼎丹炉火，为慰平生觉道心。
顾我江湖旧壮怀，家林终是事尘埃。登临直到秋方好，行乐只因山远来。剑石池边须笑适，花亭月下约徘徊。自惭俗驾非名胜，窃恐山灵为勒回。
石龛金佛一千身，不到支提孰识真。髣髴钟声鸣翠阜，晶荧灯焰下苍旻。平生梦想烟霞际，今日来游鬓发新。踏破禅林秋月皎，水云闲淡入精神。
年来已是饱知津，倦客空惊老大身。傍塞兵戈犹曩日，满园桃李又新春。半生飘泊成何事，一味痴顽略胜人。欲问洛翁功用处，梦中了了醉中真。
频岁驱驰行万里，还家幸矣敢言疲。雨寒倦马愁长路，日落栖禽拣稳枝。两扇携持高老画，一编吟咏放翁诗。客途佳处人知少，正在车中兀兀时。
学剑年来又不成，羁穷谁与共功名。殊乡岁岁秋风客，孤垒朝朝晓角声。富贵安能同哙伍，文章不愿以诗鸣。鹿门幸有幽人约，饭豆羹藜过此生。
蜀人在昔朝京路，斥堠摧颓草木深。马驿锦官俱改辙，兽蹄鸟迹动惊心。生人采捕祠乌鬼，强客椎埋隠绿林。何日五丁开故道，关河北望可沾襟。
绿发老梅千百树，梅边略彴是吾家。一窗西日不知晚，十月南枝无数花。谁信闲身惟鹤伴，自怜愁眼得书遮。闭门兀兀太痴绝，起唤扁舟载月华。
二里桥头车马行，灵龟背后玉龙横。涨泷往日惊河伯，砥柱千年要石兄。资水右旋江会合，天台西直卦文明。吾心怵惕便施手，事所当为无问名。
有酒何人可共斟，扁舟终日载孤吟。山川似旧客怀老，天地何言春事深。风入平湖寒衮衮，鸟啼芳树绿愔愔。幅巾不受红尘触，每一郊行一赏心。
露滴甘泉事已休，欲穷多景漫登楼。云收北固千帆雨，雁带南淮万里秋。夜色和愁迷古渡，天风吹恨到神州。青山尚在英雄老，休说兴亡忆旧游。
来吊英雄骨尚香，一抔黄土当封疆。自从驻跸来吴会，谁更提兵入洛阳。殡阁有灯秋树暗，隧碑无字雨苔荒。寒鸦不识当时事，犹恋栖霞噪晓霜。
翠苹风起落残红，秋月正圆秋气中。但怪肩吾轮桂长，未容文举酒樽空。帆归南浦潮回北，人散西桥斗转东。乌鹊高飞惊远目，误疑天际有来鸿。
落叶溪边卸小舠，似游赤壁步临皋。溪声忽静霜将下，山意生寒月正高。举世梦酣庄氏蝶，此时心在屈平骚。梅花雅有幽期旧，特地吹香满客袍。
坡仙已跨老鲸去，夭矫一蛟留翠岑。头角要归沧海阔，鬐鳞聊舞小亭阴。停杯欲共冯夷语，倚杖不知岚气深。休用旌阳持剑起，怜渠终夜抱珠吟。
峰回路转九重关，一柱擎天锁翠烟。斧凿无痕开六洞，珮环如响萃群仙。岩前翔涌云根石，林下萦飞玉色泉。为爱丹霞留物外，经纶事业付他年。
深渊蟠屈久潜幽，化作狂澜石涧浮。亭宇翚飞闲日月，风云蹭蹬老春秋。天机尽放源难测，地轴阴收迹莫搜。多谢坡仙特拈出，当年得得动宸游。
雨后方池碧涨秋，玩鸥亭槛俯清流。时看雪翅轻披縠，忽见霜毫细滚球。来往径随苹岸戏，浮沉争逐晚潮游。吾心久欲同斯乐，早已忘机共倡酬。
昔日新亭今则旧，百年名义只如新。高谈坐上无安石，洒泪尊前有伯仁。对面飞来帆影少，传音吹过羽书频。青天重唤当时月，放下清光照坐人。
曾是东南第一王，眼看此地六兴亡。东缘有酒登京口，西为无鱼忆武昌。非复虎臣陪殿上，空余猩血泣祠旁。何年并建琅玡庙，共对淮山草木长。
铁壁嶙峋构小亭，潇然云栋接风櫺。烟光横抹半峰紫，山色不磨千古青。老去久无金马梦，归迟应愧草堂灵。明经拾芥成何事，得似朝来对翠屏。
住个庵儿最孤绝，炉中火种浑如灭。谩遣儿童采燥柴，信手拈来得一橛。通身暖，满屋热，炎炎奔驰无门歇。夜深狼藉烧人衣，等闲拈出安火诀。
峰形如掌翠相环，头白山僧引客看。积叶坏来泥径滑，斜阳移去石桥寒。近闻瀑布寻还远，易得菖蒲采极难。分我一峰于此住，与师相聚愿辞官。
弊庐补葺虽劳力，且得幽闲住此身。旧友误称吟笔长，诸亲争笑罢官贫。近檐竹密妨巢雀，当户花疏见路人。所虑久晴田事废，今闻高下雨皆匀。
病不窥园经一月，更无人迹损青苔。池禽引子衔鱼去，野蔓开花上竹来。亦欲鬓毛休似雪，争如丹汞只为灰。秋风昨夜吹寒雨，有梦南游到海回。
冒寒独向何方去，为建灵山阁未能。诗卷带呈看疏客，药炉留借共房僧。夕阳岸上行枯叶，瀑布岩前听拆冰。事到有缘随处应，回来金碧入云层。
何处飞来缥缈中，人间惟有画图同。两层帘幕垂无地，一片笙箫起半空。岩竹倒添秋水碧，渚莲平接夕阳红。游人未达蒙庄旨，虚倚栏干面面风。
已送山民归旧庐，子今复去我何如。渐成老大难为别，早占清闲未是疏。小雨半畦春种药，寒灯一盏夜修书。有人来问陶贞白，说与华阳何处居。
中夜清寒入缊袍，一杯山茗当香醪。鸟飞竹叶霜初下，人立梅花月正高。无欲自然心似水，有营何止事如毛。春来拟约萧闲伴，重上天台看海涛。
万年山木有千年，石路阴深到缭垣。几片云闲谁是主，一条流水不知源。土栽芍药尤胜木，僧说猕猴极畏猿。夜半空堂诸境寂，微闻钟梵亦成喧。
帝里逢春雨不干，才晴数日又春还。桐华半落官河水，榆叶全遮客舍山。未悔阔疏令事去，最怜乏绝坏身闲。菖蒲九节今堪采，思尔逍遥涧谷间。
赁得民居亦自清，病身于此寄飘零。笋从坏砌砖中出，山在邻家树上青。有井极甘便试茗，无花可插任空瓶。巷南巷北相知少，感尔诗人远扣扃。
又得相逢闲寺里，凡人多笑太无营。谁知见事心先懒，未说寻幽足已轻。二月春风添树色，一山夜雨失泉声。谢师更作重眠约，来往云消两日晴。
或行或坐水边亭，处处春风户不扃。飞絮伴人衰鬓白，远山学我道衣青。迢遥更入烟霏去，髣髴如曾梦寐经。恐是前生林处士，晚年不饮至今醒。
承明虽妙古云劳，小借临边却自豪。韩信所封兵尚劲，刘伶曾住酒应高。牵来宝马通言语，放去雕弓落羽毛。别有异时人忆处，万株杨柳绿春壕。
落日栏干与雁平，往来疑有旧英灵。潮生海口微茫白，麦秀淮南迤逦青。远贾泊舟趋地利，老僧指瓮说州形。残风忽送吹营角，声引边愁不可听。
何人可与话登临，徙倚危栏日又沈。千古苍茫青史梦，一年迢递故乡心。天无雨雪梅花早，地有波涛雁影深。为是夫差旧台榭，愁来不敢越人吟。
身如瘦鹤已伶俜，一卧兼旬更有零。朝客偶知亲送药，野僧相保密持经。力微尚觉衣裳重，才退难徼笔砚灵。惟有爱花心未已，遍分黄菊插空瓶。
空斋兀兀难消日，况入中年睡亦疏。洗釜煮蔬留客饭，卷帘移菊看人锄。秋衣因病全更衲，晓鬓迎寒半脱梳。多谢贵交芸阁里，许令随意借官书。
嗔尔横行为多足，割尔两螯如割玉。怜尔有甲不自卫，评尔一身黄胜肉。吴江十月天霜寒，吴人微尔不举餐。萑蒲勿讶束尔急，与虎争强能上山。
出仕归来贫似旧，借园偶近画桥居。纵观不用春携酒，清坐何妨夜读书。港小只通闲客棹，树低多碍故人车。向时城里缘尘土，久欲湖边住岁余。
小壶纯素无文采，验是殷商物至今。损处怕教凡手触，铸时应有吉星临。久藏厚土金声尽，微贮清泉翠色深。持赠高人安几席，为勾古意入新吟。
单独一身长不定，亦无书卷得相随。忙过人世当闲日，老遇朝廷用少时。冲雪自言行路苦，看松长恨买山迟。萧萧白发寒灯下，写就诗篇欲寄谁。
二月芳菲在水边，旅人消困亦随缘。晴舒蝶翅初匀粉，雨压杨花未放绵。有句自题闲处壁，无钱难买贵时船。最怜隠者高眠地，日日春风是筦弦。
雕栏迎夏发奇葩，不拟分来野客家。自洗铜瓶插欹侧，暂令书卷识奢华。旧游尚忆扬州梦，丽句难同谢脁夸。应被花嗔少风味，午窗相对一杯茶。
几度题诗寄入山，不知何处得书看。莓苔石上秋吟远，星斗坛中夜拜寒。鹤改新名呼未至，碑逢断刻打应难。忆师每欲寻师去，芝术栽成自可餐。
又承出郭到贫家，一度分携鬓易华。自说印书春可寄，独惭阙酒夜难赊。眠迟古鼎销残火，吟苦寒缸落细花。羸病不能亲送别，梦魂先立渡头沙。
久在京华损道心，故人谁与念升沈。春楼卧病燕相伴，湖寺题诗僧为吟。三月不逢家信至，一茎新有鬓丝侵。早知谏猎非时节，只在山中自养金。
三月三番过弋阳，吾生辛苦莫思量。磨圆滩石几年浪，丹尽江枫昨夜霜。已算中途当度腊，更怜抵舍未为乡。高眠旧有山中约，只欠青骡道士方。
晴檐方听夜淋浪，晚送儒臣别建章。但欲有言扶国是，不嫌无计作身防。轻舟过处猿频断，旧宅开时菊正黄。心事对床应细语，得归如此亦何妨。
此生谩与蠹鱼同，白发难收纸上功。辅嗣易行无汉学，玄晖诗变有唐风。夜长灯烬挑频落，秋老虫声听不穷。多少故人天禄贵，犹将寂寞叹扬雄。
乌纱巾上是黄尘，落日荒原更恐人。竹里怪禽啼似鬼，道傍枯木祭为神。亦知远役能添老，无柰高眠不救贫。此地到城惟十里，明朝难得自由身。
一山大半皆槠叶，绝顶闲寻得径微。无日谩劳携纸扇，有风犹怯去绵衣。野花可爱移难活，啼鸟多情望即飞。惟与寺僧居渐熟，煮茶深院待人归。
白发半头寒未剃，形容清瘦异于常。为人作画衣添黑，对客围棋爪甚长。不染世间如菡萏，只留胸次著潇湘。住山亦自年来懒，竹阁门前借一房。
使君如玉不雕镌，可惜埋藏已十年。佳兆昔令人入梦，遗经今有子能传。紫藤附暖应生地，苍柏凌空欲到天。要识德源无尽处，一池清甚发渊泉。
君游丹陛已三迁，我泛沧浪亦二年。剑佩晓趋双凤阙，烟波夜宿一渔船。交亲尽在青云上，乡曲都抛白日边。若报生涯应笑杀，结茆栽芋种畬田。
青牛宫中青草生，数间老屋徒欹倾。老人婆娑坐牛背，似怪关尹闻其名。东来万里西游客，倚遍宫前旧时柏。巫咸大招不可期，欲向青牛问消息。
我屐欲行山路远，我舟欲泛湖水深。湘湖湘湖在何许，不在天上终可寻。君才未减邢居实，药品之中贵参术。君归芹省我湘湖，夜看月明朝日出。
登高望远不可无，不可一日不读书。予方自委下湿地，君乃独占高明居。杨云傥许客载酒，杜陵安得钱买馿。徐行过君就书读，颇幸借屋今连闾。
平湖秋水满拍拍，恰好三月桃花春。所不同者一轮月，下上青镜奁寒银。我来跨湖桥顶坐，月照水光光照我。春暄那得抵秋清，自摘霜华餐露颗。
东村水车声未已，西村阿童唤牛起。麦晴欲稳天更寒，雾雨萧萧熟梅子。读书窗下少人知，绿阴幽草胜花时。一声娅姹复娅姹，时有黄鹂来去飞。
中年一病一回觉，老大康宁知更难。只今四十已华发，未到七旬应碧山。故疆风土望莫及，前辈典刑追不还。但愿生生遇尧舜，耕田凿井泰嵩间。
贞元朝士久成空，故国灵光但有公。四海已迟三日雨，八荒同在一春风。耆年盛德天应相，大册高文老更工。且为商家了梅事，未须海道觅舟东。
四朝相业旧仪刑，今代衣冠类晓星。青眼更谁怜后裔，白头空复抱遗经。冲霄有路开笼鹤，槁案无时泣卷萤。吏部观文均所爱，因声廊庙一丁宁。
香雾腾云滃郁蒸，九重精祷格真清。连朝润泽非凡雨，通国驩呼荷圣情。好句便疑从地涌，劳歌不复和车声。鹁鸠屋角休无赖，未许寻常唤妇鸣。
已成霖雨慰黎蒸，圣主斋居尚穆清。奏许正朝仍玉食，尽回喜色见民情。衣篝不惜添梅润，签帙从堆乱叶声。要雨雨来天便许，不须更卜白鼍鸣。
雨在琴书溽更蒸，雨余衣袂润犹清。良苗日起有佳色，圣泽天同无靳情。得句饷耘聊志喜，欲歌击缶不容声。居然引玉何从至，敢向黄钟作釜鸣。
朝来骤雨郁烦蒸，晚见疏星挂汉青。大点忽随风信入，好声先觉梦魂听。春过种失农犹及，喜极诗成语未停。每恨买山无酝藉，不知肝胆露青萍。
尺泽霏微起寸阴，稍苏焦槁见青青。便疑菽粟中天降，绝喜阶除半夜听。访我尚期新旧雨，话归还忆短长亭。交游若问今何似，世味谙来似楚萍。
触石兴云走列峰，天官日日课分龙。有怀竞喜神灵雨，无术添驱变化筇。枕上佳声欣溅瀑，田间乐事喻号钟。连朝风伯何从恶，敢不凌兢为肃容。
愿试黄昏上古汤，社中今得沈东阳。素衣肯为缁尘染，秀句殊增灌顶凉。不惜联翩过旧隠，也欣滂沛洗炎光。预知定得惊人语，约略眉间喜气黄。
长安五月火云堆，客子光阴鬓发催。谋国已嗟无位及，忧家只怕有书来。榴花照眼何曾摘，萱草惊心不要开。焉得儿男备征戍，等闲挈取版图回。
秋风拂拂草头青，秋日离离万宝成。懒把幽怀经俗事，每因前境悟他生。谢郎船上鱼新买，贺监湖边酒细倾。七十三分今过二，且然无忤白鸥盟。
了知名节重于山，谁信今人古谊存。百草前头梅萼秀，群飞之内凤凰尊。有身合下阳城拜，无些能招宋玉魂。公道世间犹我辈，未妨归卧掩柴门。
纷纷忙事几曾闲，快上高楼得解颜。夜月一奁花似镜，春风千叠柳如山。多情未放芳尘远，渐老难追少日还。燕子飞来那有意，又催团扇入怀间。
城郭春风赋式微，忽看鶑老燕雏飞。秧田水满闻姑恶，树叶阴浓叫姊归。百岁襟期真索寞，十年心事只依稀。人间我亦无能者，华发苍颜未必非。
三分春事二分休，造化明明百草头。一夜雨声清似玉，半窗梅影淡于秋。家贫只与诗为伍，客去从教睡作俦。败衲依然湖海阔，老来无喜亦无忧。
春禽唤雨屋山呼，二月韶光一半无。作祟岂逃泥滑滑，原情当坐谷孤孤。不应豆蔻花梢重，已怪荼䕷叶子麤。年去年来谁奈得，酒酣击缶和噫呜。
百顷沧波望似空，凿冰吾欲浸其中。何言雷电不为雨，须信梧桐自有风。子晋台头笙远近，西真池面玉丁东。行笺章奏求清冷，乞取玄冥换祝融。
夏云端的似奇峰，忽作颓墙四面红。坐想微风过荷叶，梦成疏雨滴梧桐。浮家何计来波上，举扇无因出焙中。三十余年吟冷语，今年吟到水晶宫。
游鳞羁羽任浮沉，老大凄然感岁阴。风底波纹生别浦，雨余山影出疏林。残年不足偿多病，万事宁须付有心。满眼黄花一杯酒，怆怀元弗为听砧。
穷冬那得许奇观，疑怪重衾夜更寒。正烂漫花随处有，不坚牢玉暂时看。上章谒帝应留得，下令教儿莫扫干。岐路杨朱定垂泣，东西南北总漫漫。
雪花梅萼两婆娑，梅雪相催柰老何。只合孤山访和靖，不应华屋比东坡。诗情可喜丝生鬓，归意犹须冰泮河。林下相寻未岑寂，木鱼能拍鸟能歌。
生机幻法不无神，信手拈来却是真。雪月梅花同一色，陈黄苏老只三人。论诗已具顶门眼，选胜直赊头上春。普请西湖作公案，与师聊结未来因。
风林缥缈有如无，烟树重重直爱渠。今我时光能有几，古人诗兴已无余。又随箬舫冲潮去，未结茅斋并水居。旅馆萧条厨传少，江妃来遗一双鱼。
交友凋零似晓星，生涯依旧短长亭。前身房琯仍名永，今代苏耽不姓丁。儿女成行头自白，湖山相对眼终青。还乡曲调如何唱，枯树无言最可听。
年事依稀鬓复青，看书细字眼犹明。池边自种桃初熟，篱下曾枯竹再生。已觉貂蝉除世念，未妨龟鹤伴诗情。日供薪水门人职，准拟金丹点铁成。
边松坐石日从容，故国灵光只我公。岂有文章高海内，独将身世老山中。丹头跃笋分明异，梅萼含椒即渐红。千岁斯人要宗主，不妨留眼送归鸿。
花间乳鹿笑相迎，拄杖穿花导鹿行。六子子孙俱宦达，三山山水亦聪明。论诗何止高南渡，草檄相看了北征。带得门人也仙骨，年年来此贺长生。
信手公侯八十年，言归山泽更臞仙。声名固自盖天下，耆老所当留日边。满腹诗书真我有，一门簪笏自家传。持来筇杖非无意，窃比东坡寿乐全。
十行芝检从天下，六月荷花照水开。未必便将东节去，不妨政用此时来。安排过阙留中奏，想像攀辕恋别杯。遣贺以时非造次，索公一笑簿书堆。
冉冉归云不自闲，纷纷暮霭已依山。时光尽入髭须里，行色元非草树间。旧腊新正能几许，粗衣粝饭试诸难。吾生所恨长飘泊，又宿汀州白鹭湾。
黄花已判一年休，短褐无端又去秋。环堵肯云原宪病，卜居那免屈平愁。交情白发知难有，故里青山未拙谋。醑我横戈陪季孟，人间棠棣薄公侯。
心火调停久不烧，诗书聊以永今朝。拟寻筇杖游还懒，望见梅花意已消。原宪既贫应瓮牖，颜回所乐是箪瓢。岁寒交友今余几，留取人间作后凋。
百嘉萌动春来意，两颊参差少日红。有底心情桃叶渡，不堪时世柳花风。先朝诸老知谁健，短历今年又已穷。忙事尽归趺坐里，侯封从付立谈中。
狙公多诈惑朝三，蚁穴何知亦战酣。世上规行无中矩，人间北看有城南。怀哉畎亩终从欲，老矣江湖合罢参。便道阿连同结屋，未妨作茧似春蚕。
相传衣钵已分明，早觉诗含鲍谢情。心腹于人惟有弟，襟怀无我独非兄。偶随江路帆孤往，便忆梅窗酒对倾。岁晚勉旃无废学，他年夷惠看双清。
日月跳丸逝不留，吟蛩得意蜕蝉忧。终更末伏应无暑，望见中元便有秋。风爽气先青草动，雨凉心共白莲幽。谁能跨鹤乘西颢，三十三天取次游。
杨柳依依万缕丝，梅花无计与扶衰。十分酒满闷如昨，一半春休雨未知。安得诗书成保社，略容岩壑有心期。扁舟短策寻常事，肥马轻裘我不为。
书回闻道读春秋，笔削余功指顾收。鲁国故知人有礼，周家那得圣无忧。非君着意扶公谷，似我何辞赞夏游。会引青藜校天禄，毋忘华发此沧洲。
兄弟无聊各数年，东堂犹喜聚炊烟。翛然汝更寻灵照，别后吾知忆惠连。击汰便应从橹外，看书谁与共灯前。明朝不待冬冬鼓，祇有关门及早眠。
间道驱车逐帅旗，别情惟有弟兄知。百年同好少张仲，举世谁人似子期。竹叶尚堪中酒圣，梅花真是断肠枝。苍崖缚屋归来好，此计输君我后时。
郊居近郭非寂寞，蟠竹结茅依野塘。白屋老人谈黍稷，青云学士送文章。藕花开后满船月，枫叶落时缘路霜。年过三纪不称意，随分江湖作醉乡。
三伏回头梦欲醒，五更风露月逾清。病余似鹤精神爽，老去如僧念虑轻。边面只今多勇战，人间从昔少闲行。何当封事天皇殿，乞借秋霖洗甲兵。
春风乍入澄江郡，最爱君山一点青。柳外化民安若子，鸥边为政出于经。每惭旧守勤招唤，况识今侯更典刑。此去交承如借问，侯芭贫病发星星。
华颠可笑插茱萸，儿女欢然竞挽须。故国黄花元自好，荒台青草孰为娱。举觞感慨悲歌有，落帽风流蕴藉无。粘起半生铁如意，今愚何似古之愚。
风凄日薄鬓毛新，岁岁年年乐此辰。多少昔贤留赋咏，大都九日称清贫。瓮头无酒心仍醉，篱下看山意愈真。自采黄花供陶谢，迩来嘉兴属何人。
柴门临水对山开，日日思君君不来。与世相忘书万卷，于人无忤酒三杯。参乎毕竟曾师孔，赐也如何敢望回。况是升沉方自此，丹阳闻道好官催。
秋声物物类歌豳，旋转天机属大钧。一雨荐凉全却暑，两湖添绿不生尘。黄花又近重阳酒，白发长思五柳人。急唤西风与湔洗，恨无好句逐时新。
十年但有书题问，今日亲逢幕府开。薤本自迎公始到，桃花应笑我重来。何妨邂逅评诗句，不用殷勤治酒杯。办取篮舆共吟赏，石头秋晚乱云堆。
放翁去作水中仙，有子生平在眼前。钟爱甚于贤伯仲，传家仍自好诗篇。肯为筦库官无小，会复公侯泽更绵。我亦与君非久别，秋来须上浙西船。
官袍岁久不能青，放了铜章却县丞。时事自新醒眼看，古心逾拙白髭生。有田有屋宁三仕，随雨随风又一行。举世其谁识公者，临岐何独怅离情。
愁多端的似无愁，何况周行苦滞留。芦簄月连银界晓，榆关寒护玉峰秋。挑灯屡作闻鸡舞，看剑长思跃马游。从古封侯欠英杰，幽燕终欲笑谈休。
石家曾作送君来，建业收书未得回。只道还家仍款曲，谁知分袂许悲哀。冥间孰与论心事，世上谁堪共酒杯。昨到帷堂前后奠，却瞻乔木肺肝摧。
庭闱消息判沉沉，雁序殊乡缺嗣音。择对漫言双易姓，何人堪托一分心。孤魂寂寞丘中土，庶子凋零地下金。没固无聊生亦尔，忍令行路独沾巾。
入门回首事如麻，岂意铭旌落主家。有梦合寻苕水路，何心更种马塍花。十年知遇分生死，八口饥寒足叹嗟。我亦此公门下客，只今垂泪过京华。
一官蓝绶只虚名，两妇朱丝合不成。问我诸姑先冢舍，别君三日便铭旌。高堂寂寞朝昏养，侧户乖遗子女情。欲写此哀无处所，竹风荷雨泪纵横。
故宫何在绿离离，逆顺兴亡世所知。草木尚怀勾践德，山川仍识夏王悲。行人月下谁吹笛，游客街前自买碑。欲倚阑干问陈迹，苍烟白露两迟疑。
度密穿青且意行，穷居谁识万人英。山当凿处终须好，水到平时自不鸣。夏德真应参太始，禹功那复告其成。登临遗庙秋风里，不尽今来古往情。
重冈落日思依依，地老天荒阅盛衰。万古烟萝千古寺，唐朝诗句晋朝碑。鹤贪清气随僧住，松引寒声助客悲。十载重来衫鬓改，笋舆回路独移时。
倚石为城竟是痴，春风秋雨柰何其。山容似铁犹能改，世事如棋未可知。庙食孙郎余草莽，龛灯弥勒賸流离。相逢一笑真难得，把笔赓诗记此时。
高人元是爱山林，倦翼犹思息树阴。况是先贤遗旧迹，未妨吾党得幽寻。熙丰法在言何害，莘渭人非恨已深。老我谁能知许事，自敲亭竹和猿吟。
素𫖒归来痛倚庐，四时花鸟护幽居。躬行已达参乎孝，佩服难忘孔子书。绿荫千年知不改，清香奕世岂无余。客来已自征前梦，未必中堂影像虚。
吴侬生长镜湖边，湖晚登桥意欲仙。初见苍山下红日，忽看白月上青烟。收藏画本归吟笔，应答渔歌送客船。回首更阑人去后，玉虹横浸冷金眠。
独立枝南万事非，岁寒引去合知几。伯夷自信西山饿，公望何须东海归。笛外数声空入梦，江头一树忽斜晖。相看有愧垂垂老，莫遣无端片片飞。
寻思秘阁贤郎样，一似梅花带竹枝。每到君边作梅想，却来梅下读君诗。崇奎堂暖春风候，射的山寒夜雪时。安得居游君共我，梅花三友说心期。
翠蕤低映郁金裳，昨夜千门万户凉。蟾小未禁仙掌露，犀寒先透玉墀霜。唤回临水登山意，恼乱薰天扑地香。岁岁为花愁不彻，雅歌欲和底成章。
十年屡作花开想，开尽凡花独未开。祝付化工应念此，保全根拨待时来。为梅自合和羹鼎，是菊终须上酒杯。莫笑凄凉周茂叔，窗前生意草成堆。
白鸥相见忽相猜，居士星星似我哉。习懒更无诗一句，浇愁惟有酒三杯。看梅仿雪行过去，玩月如霜弄影来。学得平生安乐法，等闲不受鬓毛催。
飞鸣一雁带秋回，寂历黄花傍节开。草木不逃天地役，禽鱼常罹网罗灾。中年衣食忧妻子，道远舟车倦往来。未了此生谁料得，相逢且覆眼前杯。
桃花新绿涨溪桥，杨柳傞傞弄舞腰。二月不堪寒尚在，一春无那病相撩。书编读半懒重读，炉籀烧残欣复烧。老向人间除妄想，但思混迹向渔樵。
生物趋功日夜忙，中年转觉事茫茫。时情何限刀边蜜，岁晚偏多叶上霜。屺岵增悲谁覆载，桃梅结实几青黄。读书不办关门计，又著麻鞋走四方。
白头波上白头翁，竹叶杯边竹叶丛。烹雁罪因应雁得，非鱼乐语讵鱼同。醉醒未觉乾坤异，起灭悬知水镜空。严子向来无世念，谢郎今日有家风。
团扇光阴有一年，楚骚心事忽凄然。风高碧落无穷雁，日暮青山欲断蝉。老去极思顽似石，古来元忌直如弦。吾庐咫尺金沙地，聊与僧伽话夙缘。
都下重来百事非，故人相见少相知。绝怜水减西湖瘦，更喜兵强北虏衰。顾虑每怀医国计，仓黄犹忆过家时。书生老矣都无用，自卷波澜入小诗。
高志峥嵘局九州，直从人里著仙筹。青囊书在鬼神泣，黄绢词高冰雪羞。槐里但知曾折角，兰台无复问长头。玉棺夜入青云去，山是人非白鹤愁。
草堂荒芜未春暮，乳燕安巢雁北去。回首蜃水桃始花，及至螺江柳飞絮。江东绣衣真御史，闻者纷纷毛发起。日长惟抱空瓮眠，头白应怜故人子。
神仙楼观倚空欹，飞上金鳌背上骑。万里江山成独立，一天云雨欲低垂。人间安得如斯地，事外方知有此奇。唤取谪仙来共话，从教习日醉题诗。
余耳当年刎颈交，所争利害仅毫毛。一朝泜水相屠戮，岂识羊哀左伯桃。交情切戒勤终堕，以义存心心必果。死生可托永无睽，自古中山说羊左。
盎乏储空谩自豪，掬泉当酒味尤高。卖文近觉马卿倦，脱赠今无范叔袍。松下耕樵相尔汝，人间膏火自煎熬。荆山山里山如壁，壁罅犹堪种碧桃。
此树何年向此栽，孤根低倚佛楼台。不嫌幽壑逢春晚，独在空庭立雪来。一段精神肪玉润，数松掩映翠屏开。知心藉尔岁寒友，每到花边不忍回。
大星殒地寂无光，砚席凝尘閟野堂。一老海滨天下憗，百年江左恨空长。家传遗稿归中秘，帝录元勋纪太常。路远生刍来未得，泪干门下老刘郎。
屋头深锁屿头云，高下亭台景旋分。荷气晓来迎露看，泉声雨后隔溪闻。疏櫺不碍松萝月，高柳时停鸥鹭群。只恐此身闲未得，征书催发暑如焚。
水满平川月满船，船轻撑入藕花边。移来谢守岩前坐，疑是容成洞里仙。茶灶烟遮松际鹤，丝桐声杂树头蝉。明朝更践弥明约，句拟当年石鼎联。
楼压浔阳地望雄，四无倚著拄晴空。九支江汇栏干外，双剑峰明雾霭中。庾令声名犹昨日，屈平兰芷又薰风。绸缪牖户知何计，须及长淮枣未红。
蹲鸱用事谢黄独，木奴弄色陵乌椑。落日人行桑柘里，西风雁过稻粱时。故山秋晚正如此，游子天寒何所之。一笑沙禽忽惊去，水边的皪早横枝。
琼花今日多从辩，玉蘂唐人早有诗。天上神仙曾枉驾，世间草木敢连枝。无风亦识飘香处，有眼谁看堕地时。三十年来成一梦，摩挲石刻鬓添丝。
春晚驱车到古祠，看花复诵旧题诗。少年尝记六七月，大暑曾开三五枝。酹酒辄来思往事，凭阑欲去立多时。八仙仿佛多疑似，相隔仙凡只一丝。
坐见漫山有生意，因知此日更年华。风和已作二月景，日煖欲破三春花。菜撷青青山店圃，酒沽薄薄野人家。吾行有涯我独喜，杯盘虽菲君无嗟。
平芜几载翳云烟，一日重开便豁然。须信耕桑皆帝力，谩将翔泳祝尧年。金堤新插千株柳，玉井仍看十丈莲。县令欲同民快乐，西风来看绕湖田。
重开杰阁似天成，气压尘阛境自清。一水深澄苍玉远，五峰齐峙翠屏横。未谐广厦万间志，且惬行人六月情。蚤晚定能夸盛事，凤池桥上看蓬瀛。
萱堂处处尽阳春，二月严霜凛独陈。六载侍旁勤奉养，五年居外备艰屯。嗟君不愧曾参孝，愧我殊无考叔纯。齐与楚咻虽众胜，会看至行感苍旻。
团团翠盖中圆规，风雨精神壮两仪。一日不戕凌雪操，千年留得入云枝。长垂道路清凉荫，更有神仙洒落姿。南国至今忠恵泽，往来那更诵坡诗。
一春强半尚无晴，有负渊明日涉名。鶑粟已妆红叶艳，青梅尚觉荔枝生。可怜蜂蝶攀辕意，尚欲羲和反旆行。桃李不言流水畔，游人到此自多情。
广寒春雪不能融，留得仙娥素手巾。白玉加香差可比，冰清乏润远难同。休将姹女涂丹脸，宜为儒生沃寸衷。多谢王公情不薄，筠篮特为故人东。
想像精蓝九叠前，青鞋今得踏云烟。霜边涧水多成玉，岭上人家半是仙。伏蟒千年无动意，老松何日不幽禅。可怜倚马思归客，有底区中未了缘。
雨近祇从檐角起，云浓不蔽月华明。佛灯一点冰同冷，酒盏三行茗漾清。僮仆倦羸闻鼻息，友朋笑语惬衷情。斋厨夜半无留火，不待晨鸡接淅行。
賸得浮生十日闲，一逢胜处便凭栏。天开池沼供鱼乐，雨洗峰峦与客看。活计祇须携蒻笠，谋身空叹负儒冠。试听矶上垂纶叟，不信人间有热官。
四望坡陀百里平，群峰相顾最多情。船从碧玉堆中度，人向黄雩阵里行。访道几朝成夜饮，思君何日再晨征。暂时分袂休言别，遇有人来数寄声。
行到青山欲尽头，穷源未省作溪游。轻云放日催人渡，积雨肥波送客舟。卧看玉簪迎两岸，心随绣领逐浮沤。眼前邂逅多堪赏，特地安排似此不。
浓阴犹辨石粼粼，百尺浑疑到底冰。湍急宛乘银骑出，身轻直向碧霄凌。风前别酒能禁几，雨外征衣却惯曾。最是萧萧霜叶动，路回不见笋舆凭。
萦纡一带本乎漫，碓碓依村自作滩。卷却片帆舟转急，斟残斗酒雨犹寒。从教稚子嗔归晚，祇为良朋得会难。佳景无穷吟不尽，还家携与社中看。
百尺长松带碧萝，杜溪深锁蒋洋坡。一堂来作群山主，四牖分盛好景多。书卷不须扃户读，诗翁频许杖藜过。一生心事何难足，更与前湾月半蓑。
春阴不辨夕阳斜，漫宿深村小隠家。石溅流泉成急雨，露妆枯树作新花。但欣麦陇千山秀，不恨芒鞋十里沙。悠远山川还兴尽，不知何日抵京华。
赤日当空雨汗流，行人小立尽咨愁。谁知天使阳居夏，要作人间岁有秋。鳞介洪纤皆自遂，林泉澹泊可无求。须思一夜西风起，便到无衣远客头。
先生道古背今驰，羁丱诗书两鬓丝。进取不随余子后，文章曾作几人师。未施天上经纶手，且放胸中玉珮词。三复荔台佳句法，千年风雅有谁追。
来禽青李不待熟，枝上作酸能晚黄。期与虀盐同事业，每因烟雨长风光。丹心祇有帝心识，苦口宁为众口尝。掷弃道旁同敝帚，有人负鼎去干汤。
积中顺和发英华，咳唾珠玑擅百家。圆似广场驰小弹，熟于夷路驾轻车。绮词新濯蜀江锦，险韵难追河汉槎。怪见春归不游赏，由来笔下有奇葩。
从来天道尚栽培，妙手仍能顷刻开。万壑千崖收腊去，三花两蘂唤春回。松筠早结同心友，桃李真堪后乘陪。调鼎工夫在朝夕，如何方向此中栽。
违乡数驿肆驰驱，正是年华欲换时。山色万家开户牖，水锦十里列旌旗。物情欣泰随方见，世态暄凉祇自知。一别南台兹六载，重来尽记道间奇。
此是辞家第几程，道由剑岭出峥嵘。上穿密霭闻天语，下领浮云作雨行。千仞直从人面起，一尘不向马蹄生。虽惭仁智粗知乐，憩听疏松夹水声。
山在溪中水在山，人生何处鬼门关。数声柔橹风雷外，一叶轻舟剑戟间。为问片时惊陷溺，何如竟日缓跻攀。信知行险非天命，垣道从来绝后艰。
山中开落不逢人，我为持杯一笑频。最喜绿阴成子早，却嫌红蘂折枝频。已勾蛱蝶轻遮雨，更约溪风细护春。万点武陵归去日，应无一叶到嚣尘。
一夜茅檐冻雨声，晓来千岫照人明。真同煮海盐花瑞，不见因风柳絮轻。游子不愁衣短薄，农夫剩喜岁丰成。竹篱草舍犹堪赏，况映镡津一水清。
山水围中宅一区，小亭花柳足康娱。勾牵诗思千篇有，斗擞征尘一点无。秉烛风檐费遮逻，闭窗云雾巧窥𨵦。凭谁起唤王摩诘，写作渊明归去图。
山寒尽日少人知，调鼎风流却在兹。但得此君为益友，不嫌青女妒妍姿。应愁我辈来何晚，岂共春风别有私。不忍折枝飞减玉，留看小雨弄黄时。
不踏人间桃李场，要看梅花带严霜。敷成妙赋飘飘意，吐出新诗字字香。爽致青山期取友，高情春昼与俱长。苏黄不作希佳士，被褐怀珠夺月光。
寤寐曹刘不解忘，双眸烱烱月中霜。高吟出轴茧丝富，雅思萦春柳絮香。后进推排唯我拙，前人准拟觉君长。祇今天下多名士，深谢新篇掷夜光。
衡山开霁雨回风，正直心期自感通。顿使沾濡千里足，都由精白寸诚中。谁知忧国丹心在，不与农夫喜色同。四海正须膏泽润，岂容别驾最民功。
一夜蛟龙怒虎烋，卧听檐溜不分交。拍天溪浦迷西极，万里耕耘尽乐郊。蛙黾无舟乘野外，寒鸦不笠待林梢。要看杲杲东方白，鱼自清波燕自巢。
经行造次有新诗，吞吐珠玑不自奇。寸管久期窥变豹，深丛今幸见孤罴。高情陶谢犹能及，圣处阴何讵得知。乞与金丹换凡骨，飞遨祇恐乏仙姿。
浙水人如大雅诗，唯君出句最能奇。腾声直欲骖鸾鹤，赤子犹思缚虎罴。览卷几年如旧识，忘年今日辱新知。漳滨尚许陪尊俎，想像梅花是玉姿。
先后勋名百岁周，同堂耿耿夜光寒。片言已夺丹辽气，万世犹闻四谏官。殄虏机筹余胆壮，佐时忠亮更胸蟠。不因品藻公舆论，得与前贤一样看。
信矣贤愚共一初，都缘勤怠遂殊居。渊源有本天同健，潢潦无根夕易除。何事不为尘所染，平生须有善堪书。要从陋巷甘勤苦，始得声名满观渠。
吾家清俭莫忘初，昔日儒酸白屋居。世事直须防满溢，天公偏是喜乘除。看来负郭三千顷，不似传家一卷书。谦损却能丰萃致，试观沧海受川渠。
开轩但觉快心眸，百载云烟霭未收。谁谓昔人成迈往，每于遗墨见风流。看中猛势骧龙虎，藏处寒光射斗牛。白璧一双犹莫报，受君此惠等山丘。
史君救弊知原本，民赖浮屠产力宽。保障便为今日计，功名留与百年看。喜闻白纸租都放，不饮黄花酒亦欢。晨起有人相贺语，禅斋得稳占蒲团。
胸次崔嵬绝点埃，山光玉色两佳哉。官闲却得身栖宿，岩迥惟闻鹤去来。定处华鲸催石磬，眼前茗碗伴炉灰。高情一出樊笼外，逸驾飘飘未拟回。
盖世功名不染埃，清时尝见赋康哉。灵源已作千年观，圣相仍曾一日来。补练元功天上石，燮调和气琯中灰。崖间尝有数行墨，留与游人抵暮回。
一时盛事擅南闽，惊世词宗幕府宾。今日恰同当日会，道山元是鼓山人。两年君几封囊上，百里予方束带新。岐路不同俱自勉，何年重此拂坚珉。
道山亭上看秋光，万里长安在夕阳。数点难收周𫖮泪，一冠莫效孟嘉狂。浮岚尽作襟期爽，嫩蘂能令肺腑香。三十年前童稚日，不堪回首一凄凉。
有道襟怀鬓不华，笑谭物物总春花。挥毫要使钟张避，出句应知屈宋衙。今日相逢萍聚水，明朝各是客乘楂。坐中韶濩铿锵作，亦许狂吟杂俚哇。
惭愧西湖处士身，强縻珪组向南闽。旌旗夹道浑闲物，句律横空别有神。严濑旧题追古昔，奚囊白首更清新。年来剩喜三回见，一代于今有几人。
气大词雄擅百家，长江衮衮见浮楂。襟怀有道颜长玉，谈笑为春物自花。飘逸大书追渴骥，联翩行字更飞鸦。夜陪余论清肝胆，不羡乘风七碗茶。
迂叟相望百载间，遗风谁道久凋阑。欲期他日勋名盛，追作当年榜样看。汗漫西湖开望哀，崔嵬方𪩘献云端。功名肯擅一丘乐，突兀须教天下欢。
利禄由来酒样醇，伊谁未醉解收身。须知泽畔独醒客，不顾墦间饱饫人。晋代风流多逸士，陶公名节号忠臣。筑堂景慕前贤行，饮水端能哜道真。
朱门到老几人还，赢得阶庭著藓班。曾似高人无俗累，解将碧𪩘照朱颜。趣超今古沉酣外，句入云烟缥缈间。白首纷纷自名利，天公最惜是清闲。
饮井之清天下少，夷齐比德复如何。寒冰入口侵牙颊，甘露沾肠逐病疴。十里溉田成旱雨，一泓济渴胜天河。活人未遂平生志，酌此深知负愧多。
袭人天气暄还冷，欲雨窗绡暗复明。山鸟喜晴乘屋语，野农侵晓荷锄耕。不须杯勺勾春思，幸有诗书惬此生。桃杏繁枝一回首，争如松竹伴秋清。
姓名高揭万人中，奏对纵横出汉宫。肯诧一时燕许手，要垂百代惠夷风。壁间先烈犹忠赤，堂上嘉宾尽醉红。常相风流今孰继，作成儒雅看侯功。
胸次如冰贯九流，卫刀凛凛御千牛。两年报政为闽最，不日成堂见令修。有袴久腾南国咏，结絇行作禁庭游。日边已有丝纶下，不使君侯惠一州。
人生四十方强仕，一调十年能几回。蝉冕未加头蚤累，诗成水上见风行。笔端万类因陵暴，世态浮云任变更。且尽花前一樽酒，何须身后五言声。
水清沙浅见鱼鳍，雪净天空数雁飞。白月无瑕呈佩玦，黄花有露缀珠玑。西风劝我翻书叶，促织催人送戍衣。最喜蚊雷中夜静，长檠容得一灯微。
不饮逾时心已灰，黄花忽破杪秋来。初无雅兴酬佳节，谩把霜英浸玉醅。免俗未能聊复尔，清时端可赋康哉。明年此日知何处，好遣诗筒数往回。
禅心独理灯无尽，曲论怀私物不齐。拱木已严千岁冢，狂澜难决万金堤。古今蔽显神功相，天地韬藏裕眼迷。会看清风明月夕，云间端有鹤来栖。
一派能令玉作山，千年那复更愁干。初疑云阵漏寒月，乍似鸥群趁急湍。领客适当晴正好，结亭偏惬暑来看。知君欲奉潘舆乐，千乘何如此地安。
人年六十志先衰，年过唯君意不疲。胸次嵬嵬山立壁，书丛矻矻鸟粘黐。重裘兼味人能贱，冬葛朝虀世所师。借问别来新著作，大篇无惜惬吾思。
小园何事得佳名，环似莆溪一水清。帖帖飞鸢迷上下，翩翩游艇探空明。杯盘白处松生影，衣袂凉时竹有声。更约乘轩卫君子，安舆往来要将迎。
四壁无尘坐绛帷，邻家清晓听唔咿。圣贤凛凛长相面，爵禄骎骎讵可辞。问字有人携酒款，诵经终岁不园窥。我来自恨相逢晚，嗣此敲门惬所思。
读书尚友古人贤，一日逢君胜一年。可叹常时成独学，喜于今日得师传。身居吏鞅供尘底，心在风云沂水边。虽有溪山供一笑，不容忙里寄诗篇。
乍寒忽暖初冬候，已熟慵收大有年。社鼓呼人鸣坎坎，山童待月舞跹跹。旅行可饱鱼虾味，疾步不惊鸡犬眠。外户夜开今已见，何时斗米直三钱。
两年骑马上云台，长是梅花烂漫开。未识明珠从海出，祇逢飞雪下天来。月移清影侵衣带，风送浮香入酒杯。珍重主人邀客意，忙中唤我此追陪。
谁将铅粉比清真，天赋殊姿秀色匀。祇许谪仙为酒友，应呼卫玠作尘人。悬灯不减秋冬雪，入盏先浮隔岁春。堪笑古今同一白，诗人吟著总凝神。
下帷窥圃事多违，到得南园已夕晖。松竹不忙无世态，柳梅相逐见天机。仆便萧散朝犹睡，鹤惯羁孤晚自归。如此得闲堪自适，底须危处始知几。
炎空欲暮赤云横，何日秋风可抗衡。尽卷疏帘通水汽，静听密罟得鱼声。山开旷野天全见，人倚平栏夜自明。衙鼓三通归路近，歌眠犹念竹阴清。
好著西湖藕似船，青秧绿水正相缘。漫从略彴无人处，唤得婵娟欲雨天。云意爱随双桨动，山光祇在短蓬边。小园暇日频来往，老竹乔松看岁年。
欲访西湖久未晴，故应穿屐踏泥行。不因世事无时尽，那识波光有底清。翠竹碧莲迷上下，雕栏画阁压峥嵘。扁舟正好频来买，烟景何人与子争。
紫润携来惬性情，蓝田空负价连城。挥残老兔犹能健，研尽轻螺未觉声。渊底取归龙想睡，岩心凿破地须惊。我无才思长怀抱，元气何年结得成。
姊娣双承雨露恩，至今犹有断肠魂。道人不受浓香足，四山甘雨已如倾。蚤知县令才能薄，赖有禅翁愿力宏。宿麦顿苏民气乐，更期膏润接春耕。
经年不见意弥亲，来惬相思洗吏尘。陋邑苦难留上客，好山终是恋高人。同看腊底梅筠月，便想云间笋蕨春。此去书堂能几驿，诗筒莫惮往来频。
本来真是与真非，祇为因循逐物移。当面雷同还自笑，此心机动已天知。穷通有命宁由我，邪正唯人更问谁。委曲周防终恐拙，何如直道了无危。
西来一派接天流，谁结危栏占上游。树蘸碧波元不暑，沙攒白鹭更宜秋。沉酣胜处方知味，濡滞穷山未拙谋。欲把君诗镵翠壁，声名长与此溪留。
兼旬积雨截晴虹，洗出溪山罨画中。别浦渔歌来暝色，长桥人语半秋空。吏闲剩得三更月，民阜多逢五日风。作计追陪今恐后，杯盘随意底须丰。
田里今年少叹嗟，前溪敢放夜痕加。天开璧玉三千岫，水绕黄云一万家。古寺安闲茶可饱，深村取次酒能赊。归来晚及西津渡，百丈虹梁喜有涯。
飞车去逐赤松仙，残藁空留四十年。致主耻居三代后，乞身期在二疏前。清朝厚眷真难报，白发孤遗祇自怜。珍重我翁忠孝句，子孙百世更须传。
众峰奇秀四围旁，拥出千寻月样塘。只鹭双凫自来往，圆荷细草竞高长。密云带雨天应近，晚照酣春水自香。幸有家人来共看，如何也作簿书忙。
春入溪山几许深，拟陪杖屦远追寻。千章古木都凝绿，百啭黄鹂尚好音。君有佳人同笑语，我怀拙患阻登临。移时𥩟立西塘上，有酒盈樽敢自斟。
晚来细雨送轻愁，小院梅黄恰似秋。忽得满盘堆鹤顶，更惊触眼出猫头。祇知渴吻三危饮，却愧枯肠万卷搜。多谢美人情郑重，明珠见饷恐空投。
抚民无术知何补，空负家山几度秋。岂有甘凉来可口，但知朱墨苦埋头。近城好景频须到，适意新诗底用搜。从此若逢休暇日，定应闭户辖深投。
自昔经明岱岳间，于今君独得渊源。力扶正学人知惧，拨去浮言道自存。讲贯一堂常夺席，异同诸子谩专门。怀奇莫叹无知己，会见经帏待讨论。
五年前具一扁舟，四岁枯干水绝流。今日重将篷竹理，暇朝聊作芰荷游。十分清浪堪飞棹，廿里长沟足下钩。七袠有亲颠欲华，人生舍此更何求。
骖鸾翼翼袅清风，眼见云霄有路通。自是众贤欣出力，何如小己敢贪功。指挥须得千人敌，迟速都申一念中。已筑新堤平似掌，登桥人与此橘同。
威凤来翔羽翼新，蓝溪风气益温醇。彤墀看唱三名外，璧水犹登四十人。仙李蟠根连月窟，桂枝平步折天津。雪窗莫忘辛勤日，省酒簪花曲水滨。
兼旬不到月湖来，无数荷花雨里开。燕是旧知频绕栋，蝉如有意共衔杯。公庭兀坐虽无暇，佳友同携得几回。冒雨作闲成胜赏，儿童迎道任相咍。
凤凰天上远来翔，好看连天碧玉绦。不学无才空老大，逢辰有客尽英豪。痴人台峻争驰马，我辈身轻一似猱。笑倚西风倾菊酒，醉归稳跨贯山鳌。
明珠颗颗映寒骊，六月清风满袖知。祇觉衰容增老愧，空烦妙语为嘘吹。三年刻楮成何事，一日哦松剩得诗。从此年丰公事少，夕阳桥上赋涟漪。
古县公庭二百春，聊因风雨一番新。恨无尺寸堪酬主，敢有丝毫更扰民。方叹闾阎惊脱水，却惭梁栋欲超尘。年丰俗美多余暇，雁鹜行中看雀驯。
宾僚满座昔难知，尽是才当汉石渠。讼牒已资贤共次，茶瓯聊复话公余。千村早见刀为犊，比屋仍看经荷锄。疏拙却便明月夜，小窗松竹谩观书。
质白偏能照玉船，体轻终爱舞蹁跹。眼前欲赋半妆额，梦里须携五色掾。愁对素蟾寒寂寞，故烧红蜡暖清娟。寄声青女休相妒，不学海棠酣夜眠。
暇日衣襟懒自船，扁舟不系任风缘。人间避暑疑无地，湖上乘凉别有天。鱼静不惊香饵下，花红偏称夕阳边。从今日日须来看，才隔秋风便数年。
何日长桥一酒船，蓑衣摆尽世间缘。乘风弄笛多莲夏，吹火烹鲈欲雪天。山际烟云来有底，湖中风月浩无边。细看造化浑无老，只有朱颜易得年。
双莲价重百隋侯，闻道飞觞日夜浮。那得此花开凤沼，依前盛事占鳌头。直如晁董同时对，清似夷齐并臂游。快诵君诗惊倦眼，和篇虽拙敢迟留。
六十堂堂一讲师，平生矻矻鬓成丝。紫阳道坦行来熟，洛水源深向上窥。身岂匏瓜常不食，味耽昌歜有同谁。旁人莫笑饥肠苦，回颊甘香胜似饴。
蚤岁曾从诸老游，温恭儒雅更风流。闽中善政皆堪纪，身外虚名底用求。满榼载春行乐处，长途未暑候如秋。经年每恨过从少，况是难为两月留。
祷雨当年百丈峰，森森夹径耸修筇。甘霖尚想四垂合，清境无因一到重。仙伯遗纵参佛迹，王公新咏张军容。索诗尚及疏庸令，筳寸何堪击巨钟。
昔年常侍紫枢仙，风骨森然在眼前。一览十行俱默诵，三更残卷尚朱笺。诗书自古称难继，衣钵于今信有传。每拜名章唯自愧，思悭莫和短篇长。
洗垢清尘一派汤，瀹蔬溉稻却甘凉。难将人力营为胜，须信天工造化长。井小常时供鼎沸，泽多终岁遍山阳。我生几度经行此，可笑区区有底忙。
长年佳节近重阳，到骨深恩一味凉。凤尾有心堪悦目，鸡头当谷可充肠。凌云穿月开丹桂，映日排空数拒霜。莫与春光较先后，请君晚节玩秋芳。
伊谁排比此溪山，祇与高人倚徙看。不是三秋足风露，从来六月亦清寒。双锋未用平残虏，巨刃先将剸险滩。我亦形容最佳处，崔诗在上句成难。
渴绝河流几万年，如何枵腹卧大湫。挟风长使天难暑，嘘气能令岁有秋。倦客拟将陪杖屦，高村赢得擅林丘。平生不为鲈鱼鲙，笑看儿童理钓钩。
天垂甘露绛绡囊，凝作清冰更有香。偏与荷花妒颜色，不教卢橘见容光。蔡公笔妙曾分品，坡老名高合得尝。最喜不为妃子污，千年风月水云乡。
万里乾坤一玉山，新春都作腊前寒。满园柳眼未曾破，何处梅花如许残。䔩䔩每惊穿屋至，疏疏偏称隔帘看。自惭老守无恩惠，空叹编氓出户难。
半生胸次著嵯峨，到得庐山鬓欲皤。列岫但蒙排闼入，一壶未许扣舷歌。清风六月犹嫌剩，明月三秋不厌多。拟向清朝新白鹿，结茅深处傍松坡。
距城近只十五里，三度来游两载中。山骨漱来成白玉，水痕深处见苍龙。竹间待月为佳友，柱上留题忆长公。此去重来知几日，携家恋别莫匆匆。
羌庐聚处秋将半，山色湖光翠映璃。河汉乘槎端可到，蓬壶跨海屹难移。织织天外知商舶，猎猎沙头见酒旗。欲豁尘襟须得月，题诗仍记共来时。
奉亲来此别湖山，九日先偷一日闲。四面平铺苍玉佩，远峰偏结碧螺鬟。一杯且奉慈颜喜，两载真成短鬓斑。珍重南风如有意，片帆留滞故相攀。
广文官舍先无尘，谁著岚光几上陈。个里尽消三伏暑，胸中长作四时春。不因泉石耽成癖，那识箪瓢味更真。顾我年来羁吏鞅，清闲羞见读书人。
五月秧针尚未匀，忍看沟底欲生尘。祷祈已久劳州邑，禳禬终当徇士民。天道岂云难感格，人心无过定恭寅。新诗见宠非吾事，霖雨须还岩筑人。
诗跨唐人未数钱，定应妙思入风烟。才堪华国华宁老，句得惊人即是仙。世事但将酬一醉，侯封那可敌千篇。天葩况值春初到，蜂蝶纷纷看扑缘。
久别何人与砭肓，新诗见寄味偏长。求仙已得丹升鼎，凿石仍成玉作堂。暖日松筠香北牖，清风书卷散东床。静中剩得无穷味，笑看蜂衙早晚忙。
往年曾识老名儒，今日方欣拜履初。小试不妨三语掾，平生何止五车书。词源已作泉初注，德性仍知玉不如。自古活人由小利，会看囹圄著园蔬。
侵晓同穿紫翠寒，轻云随步去仍还。谁言滨海无多地，著得擎天有底山。空阔望中愁目短，险巇历尽觉心顽。石田樵汲真堪絬，岂惜疏茅结一间。
绝顶樵翁总是仙，花红草绿自年年。琼楼玉宇成虚诞，盘石长松足醉眠。小窦偏能施雨泽，深崖常恐出云烟。游人合作宿山计，家在孤城返照边。
千仞巑岏本自平，只应苍步欠徐行。回崖净拭连城璧，廉石高罗武库兵。风易生云常澒洞，泉能作雨转甘清。重游须待九秋后，已约猿猱管送迎。
直上通天只一门，千寻璧玉荐漥尊。低头直笑海堪挹，举手常惊斗可扪。有月襟怀增洒落，无风衣袂自飞翻。山灵想见开颜笑，日暮游人列炬喧。
太守方将畎亩行，先烦乡彦探春耕。人登高岭如梯峻，雨足深川作掌平。发廪正须凭义举，蠲租已觉负仁声。要知贫富乘除理，施尽囷仓却解盈。
嘉宾卅七燕公堂，吾道方亨值一阳。学力早知深孔孟，乡风端可继陈杨。云霄九万朝天阙，礼乐三千染御香。老守尚能观盛事，春深时节喜如狂。
向晚风光分外新，野亭高处最撩人。绸缪翠袖分还合，委曲寒波去转亲。小艇时过明镜里，危栏独倚画图身。公余对此长怀愧，检点胸中未洗尘。
近日延平创小斋，四方佳友为朋来。虽为书上究余味，更要心中绝点埃。健德千年期不已，高标万变讵能推。直须义利途中办，宁使饥肠屡隠雷。
文章千丈吐寒芒，更要新登孔氏堂。讲学若能膻自至，致君端使凤来翔。衍山剑水多奇产，赤箭丹砂讵可当。自有名儒常辈出，莫将诗句诧钱郎。
小小平栏容易攀，栏边杨柳又成班。是非荣辱不到地，南北东西都见山。但解心宽长有趣，不因境胜始能闲。从今与子安心诀，外物由来总不关。
年来幸得奉仙翁，开口良辰一笑同。节物催人双鬓水，人生何必慕登瀛。三方翠𪩘天同色，四面黄云掌样平。更著回还如蒂白，殷红时暂惬秋容。
八月川原旱欲然，季秋连雨顿澄鲜。明朝领客成无暇，七日登高不厌前。菡萏扫除如暑净，芙蓉绰约作春妍。佳人得得同来看，萸菊年年却懒搴。
一泓渴济万夫焦，去作沧溟蚤暮潮。我欲结亭观远景，距城七里不为遥。疏泉凿石作漥池，乱石堆中竹最宜。风动琅玕和玉珮，个中律吕少人知。
鲤湖仙去几何年，翠壁苍崖峻属天。愧我衰踪滞尘土，羡君逸足跨云烟。惊天姓字名濡隠，无地楼台旧相贤。莫道迹陈人已远，联镳到处草犹妍。
浓阴尚想升平日，老干曾经五百年。商略正须凭众口，品题谁敢继先贤。素团比玉清仍润，繁颗如星艳欲然。天予瓌奇资赋咏，况当诗思似流泉。
泉石膏肓世欲忘，扁舟更溯寿湖光。也知他日持荷橐，不似闲时制芰裳。雨后尚余新稻熟，风前偏觉荔枝香。人生有禄亲头白，万石何如宦本乡。
故宫龙德尚如新，忍使衣冠拜虏尘。九世旧雠犹有憾，百年中国岂无人。金缯第一休教遣，伯侄从今莫强亲。天与此时那可共，堂堂虏使正精神。
制阃宣劳已再期，胸中方寸了无私。谁言今日平齐策，不似当年代蔡时。马上陈琳能草檄，幕中韩愈更长诗。休嫌衡岳官曹冷，文士何尝系职司。
小舟初具似渔家，一曲清溪便可夸。垂钓便能升跃鲤，归篙时复带栖鸦。园亭不扫心长静，水竹无多镜自华。暇日傥来同笑语，书囊诗卷未应涯。
好山四绕作银屏，秀水忝流玉样青。雨后龙精穿皦日，夜初渔火混疏星。踌躇直拟长来宅，取次都堪小结亭。谩酌三杯求一醉，终然心事独醒醒。
当年巨刃劈崖开，便拥双虬海上来。旧迹几年甘隠雾，新名一日怕惊雷。池边有地惟生茝，石上无泥更植梅。酷似庐山难忘处，卧龙白鹿勘书台。
八十年前一笔门，须将旧事与重论。幸承显考箕裘后，全赖宣尼典籍存。道统精微传舜禹，性原善恶辨杨孙。学由践履工夫入，敬义当稽六二坤。
寿溪百里荐寒流，来护杨君少尹丘。三复先公当日翰，重修处士旧时楼。高山不减八千仞，往事空余五十秋。辟作小斋教子侄，好将万卷著双眸。
农家累月望云霓，多谢贤侯恳切祈。群望三旬几遍走，百川一夜忽东之。天心感格真堪必，岁事丰登尚可期。和气致祥非诞语，愿将此意播声诗。
楼高二丈只三间，四面平畴绕海山。白水青秧开净练，碧峦苍𪩘拥妆鬟。静中始觉乾坤大，老去唯思岁月悭。但愿心田如此阔，一生到了得清闲。
江上分来三寸瑶，殷勤海若道寒潮。尽将马甲深深锁，好把鸾刀款款挑。榼酒怪来星不醉，杯羹元是雪难消。若将陈紫同时赏，饮罢身端在泬寥。
近学陶公小辟窗，境闲地迥壮心降。临阶曲水清堪照，隔槛奇峰勇莫扛。静对每嗟人尚独，清标长想玉难双。新诗忽自龙门坠，纸上波涛更击撞。
山斋尽日激清湍，未许人间俗客看。捣药暇时来舞鹤，诵书声里答鸣鸾。千年正统源流远，三圣遗书简牍残。顾我何年陪讲席，未应剑水旧盟寒。
先世栽来四十年，南园魏紫始名传。丁香乍翠兰芬烈，龙脑初开玉色鲜。可踵蔡家名翰苑，谁夸乌石擅山前。追思往事浑如昨，食罢无言意惘然。
三麾一节已难堪，更蒙天恩馆职忝。居士本来还旧服，丛祠犹复戴华簪。身微国效将安用，家窃官供祇自惭。料得清时耕𤱶亩，未应朝夕缺瓶甔。
四时丹桂年年好，万岁青娥个个妍。但看世人生与老，不愁玉兔缺仍圆。攻侵属国雪中节，巧趁鸱夷烟际船。我把清光贮胸次，从教飞辙碧宵缘。
去年八月登高集，今岁依然共此筵。莫讶霜毛成种种，且欣露蘂已鲜鲜。小桥拟换香山版，曲岸新成范蠡船。少年青春还易度，不如来看晚秋天。
人道杨花浑似雪，那知雪不似杨花。春深解送余寒去，昼永偏依丽日斜。点缀楼台成绘画，发挥桃李作奢华。多情不忍轻离别，笑杀飞霙便委沙。
雨雪成泥没膝深，暑风如灼转难禁。愿开周道平夷砥，更植甘棠蔽芾阴。少借缁黄多暇力，只捐燕飨有余金。当年闽帅留遗迹，来往行人感至今。
仰瞻新像凛清秋，犹带当时体国忧。听断直教心悦服，抚縻端自意诚求。遂令百世思嚬笑，不但三年绝叹愁。甲子一周遗爱在，后来多少踵前修。
中年早透利名关，坐看孤云际海还。昼静架书偏悦目，秋凉庭树倍怡颜。不陪长者终朝诲，那得尘踪一日闲。我亦小园初种竹，请君来闯出篱斑。
一别清凉十二秋，仙翁已作九霄游。急披龙具壶山麓，来会牛眠苏岭头。事业直须关宇宙，身名莫使负山丘。临分相勉无它语，道学难收岁不留。
七闽遍数刺桐州，自昔贤侯惠爱留。洛水桥新浑似昨，梅溪人诵不能休。近来善政称三最，相继清名照九秋。我别十年思一到，不知何日此心酬。
穷山野老腹应便，冕黻朝天袂屡牵。黄霸拟登三事列，寇恂仍借一期年。极知公意山林峦，自是天心鳏寡怜。顾我闲人邻邑住，密依仁政亦熙然。
溪山镇日不离门，一市人家自寂喧。居士本非为素隠，小窗端合胜华轩。同时桃李惊开蚤，晚岁松篁喜独存。我最爱山思觅暇，袖琴来听玉潺湲。
雨后杨花扑藕芽，东君雅兴正雄夸。酴醾叠叠能香玉，蛱蝶纷纷解舞花。夜暖蟾光初可玩，昼长乌景未应斜。东湖水满清明近，来看三分欲拆葩。
清时自昔有闲人，不独巢由作外臣。圣宋每容求退士，名公多得自由身。年将六十仍衰病，才乏锱铢过忝尘。若待挂冠年事至，伊谁尽得七旬春。
见雪方知惜早梅，飞英久已入清罍。青春不觉堂堂至，白发从教急急催。守令仁风能远被，袴襦和气已先回。从今野老安田里，拟向新年庆大来。
先生心事本韬藏，无奈诗名宇宙香。古柏干隆宜壑卧，野梅心苦不羹尝。百年忽遇中兴主，九袠犹烦告老章。岁晚雪深难出户，谢篇遥拜德公床。
积雨东湖久不游，清风忽送瑞香浮。初疑并咮鸾窥镜，元是同心友聚头。我已收身栖𤱶亩，君看盛事擅闽瓯。从今有月皆佳夕，旋办轻舠溯碧流。
亭亭玉立谢栽培，却笑凡花杂草莱。水面不教蜂蝶见，天边偏引鹭鸥来。化工岂是夸呈瑞，人意何须岂妄猜。并秀六房如可信，里中他日又公台。
千竿修碧净无尘，长伴先生自在身。万卷旧书中夜烛，满怀和气四时春。长年漱炼颜如玉，一字推敲句有神。请践往时渔艇约，夜深共话两三人。
海山深处拥旌旗，六十红颜未是迟。千里行程中道返，百年心事几人知。近家园小堪娱目，插架书多足课儿。闲看好山忙作吏，主人得计祇缘思。
昔人创业无穷思，张大由来在子孙。轮奂已成张老室，驷轩行看汉于门。诗书古训时时习，孝友家风世世存。闻道董帷勤课子，不妨游息有名园。
一年拟待中秋夕，连日频闻正午雷。天若有心开玉匣，月应无恨入金罍。素娥与我元无分，秀句凭君试为催。取出团圆盈天璧，不教留在白云堆。
此心无日不风沂，常恐春随柳絮飞。才觉迷途先独复，便于安危作真归。生来理欲虽殊本，转处危微在一机。同志愿言勤讽咏，莫教古瑟至音希。
不到南山逐胜游，新诗题遍柳公楼。须驱尘世蚊虻暑，唤起云天雕鹗秋。盏斝献酬依未荫，笑谈喧寂间川流。自怜因病成慵懒，一日那无一日休。
凌晨避暑作清游，烈日方中悚玉楼。石刻俨如元祐日，榜题犹带有唐秋。二三弟侄皆同志，十一宾朋尽胜流。共侍潘刘两夫子，夕阳归路语难休。
杜门三载疑无缘，不似当年在剑川。衰病可曾同酒盏，俗氛那得和诗篇。枫宸领袖三千士，莲幕徊翔十七年。荣进在公真素定，槎溪嫡派看初传。
松竹林中一巨儒，逢人开口是玑珠。三年讼简狱生草，百里刑清鞭用蒲。直节正当裨黼扆，高情何事忆枌榆。送公归后慵回首，尺素西风恐雁孤。
乃父高皇侍从臣，汝今潜邸牧疲民。天低日近偏临照，土旷人稀费抚循。得暇诗书休释手，先公法律自治身。舟来勿寄南方物，只寄平反惬老亲。
盖世功名国子师，青春入觐道方夷。荣华素定终须有，事业难期便勇为。此日清尊同一笑，明朝丹陛听危词。东风总送仙舟去，杨柳江头谩似丝。
平生行止都无著，恰似孤云自在闲。四十余年倦江浙，二千里外择溪山。穷愁元不上双鬓，秀句仅能窥一班。与子暂分非久别，西风时节赋刀镮。
后进无因见老成，一觇风采快平生。南来幸有同寮契，西去宁无惜别情。五载官联亲懿德，远夷君长慕清名。明时用取真才具，休使诗声祇自鸣。
美誉清名世所推，南州曾作几人师。不迟班鬓登台省，却喜青云得路岐。节义定高东汉士，文章须复董生时。郡芳非久沾霖雨，且看儒宫习少仪。
延平学术号渊源，端的名师四代传。连岁朋来多秀士，一朝归去两高贤。休言道统追千载，但淑人心直几钱。见说新侯真好学，弓旌不日定招延。
华发萧然入帝城，如何直道尚迂迟。从来白璧称和氏，安得黄金到不疑。归骑正须夸疾速，慈颜想见倍欢怡。人生最是团栾乐，况值薰风荔子时。
还家香稻荐新红，乐岁佳辰定不空。绿醑好邀山月饮，紫鳞长与海潮通。不妨香火寻高士，祇恐经纶欠此翁。我亦欲归归未得，相逢端的是西风。
二王声价重清漳，久合翺翔画省郎。再转哦松人谓屈，一同制锦我师长。纤毫不扰民怀德，三载宽征惠及商。此去天庭承雨露，书来须及晚秋凉。
簿领官居小似船，清溪深处隠三年。才华警敏恢牛刃，行李萧疏跨鹤仙。罗渡分携虽有恨，西湖相见岂无缘。殷勤记取临岐语，金玉精神更节宣。
太末先生道德尊，朅来闽底佐雄藩。两年不作如弦急，千里真成挟纩温。南亩但闻农击壤，列城那得吏敲门。胸中久蕴经纶业，盍上星辰侍紫垣。
奇琛瓌賮满桐城，中有清冰一段明。静室只知心可养，当官底患志难行。三年两度承嘉话，百里无因诉别情。预想山阴溪畔雪，扁舟访戴定寻盟。
青春初破未容深，趁得清明到武林。官柳野花供醉瞩，版桥山石惬归心。长才凛凛恢游刃，善政优优得理琴。好去天朝鸣佩玉，海边童叟谩歌吟。
三年试邑似从军，救过何心望策勋。但得当时无愧怍，便知后日有芳芬。身名莫叹行将老，学业由来进在勤。子到长安谨交友，杜门切勿混莸薰。
积善门逢八十春，慈兄蕴德复温醇。旧恩未报乾坤大，新渥仍沾雨露匀。博洽始能为国计，清忠方不负廷绅。我今衰病知何用，访有书来访海滣。
卫武当年解赋诗，若挥椽笔定应疲。先生名德都相似，余事才能更过之。云岫图书供宴坐，沧浪风月足追随。久闲精力天教健，更看三为帝者师。
黄陂不挠已称贤，况复胸中别有天。最好诞朝嘉节后，更斟寿酒菊花前。平生不作南金想，晚岁真成白璧全。退食琳宫怀补报，壶山早晚祝尧年。
三朝十国锡封频，八袠华龄岁律新。膝下平分千里月，门中浑作一家春。已将相业传诸子，更喜闻孙早有人。岁挹壶山入壶斝，寿溪衮衮寿杯醇。
一门盛事更谁同，四代班衣八十翁。有子可传医国术，在家还著活人功。平阳遗爱千年远，有道新碑百丈丰。愧我无因陪执绋，祇将双泪寄西风。
天台雄秀萃方岩，仙骨童时已不凡。才杰少魁金榜第，年高犹带侍臣衔。蚤因名节成闲退，晚等薰莸谢谤谗。衰老滥称门下客，有怀无复寄书函。
早岁功名摘颔毛，盛年丘腹壮心豪。宁知天上台躔贵，不换山中处士高。满架诗书供夜话，一园花柳送春醪。年开八袠诚何憾，无奈亲姻自惨骚。
阙下家声世所宗，九侯珪组叠仍重。清风直节千寻耸，洪度澄陂万顷容。教子辛勤方折桂，为官清退谩哦松。活人未遂平生志，挥涕俄惊四尺封。
艾轩今有几门人，盛德如公复丧沦。蚤岁文名喧米廪，莫年禄秩竟朱轮。闾阎方颂循良政，台阁犹传剀切陈。拟俟垂车随贺客，如何永别泪沾巾。
璧水声名冠上游，蚤年绛帐向荆州。平生梦寐无尘土，壮岁雍容拜冕旒。共拟一麟为国瑞，俄惊五马作仙游。贞元曾是同朝士，忍见丹旌葬垄丘。
厚重公清誉蔼然，人言端似楚公贤。为官不取横科势，佐郡何妨二十年。徐邈介通常不变，阳城抚字已先传。双旌原上行人泣，况是交亲泪迸泉。
蚤得师儒赏识深，明时硕辅尽知音。惠周南海交麾节，疏上中台襆被扆。七袠正宜游桂圃，五言何遽些梅林。邻乡父老同垂泪，两县甘棠蔽芾阴。
孝友生来闾里推，外家双阙蚤知师。历官惠爱今龚遂，律己廉隅古伯夷。四郡声称如昨日，十年闲退未衰时。老成德望嗟难继，笳鼓原头泪满颐。
蚤岁收科耀里闾，家传祖训是诗书。棠阴尚使民思惠，典计能令国有储。九列簉班嗟已晚，十连奏最召方初。輀车想过桐乡道，几许鳏嫠泪洒裾。
草堂种玉在长身，黉舍蜚声四十春。佐府经纶堪活国，凌云词赋旧惊人。官联仅与冯唐伍，寿考还臻绛老邻。弱冠相知今白发，西门祖送泪沾巾。
笄年逾十便孀居，苦教孤儿共瘁劬。咸叹邹公如令子，不知冀缺是贤夫。贫能守志人难及，养不酬心世所吁。我咏国风长大息，共姜谁谓在今无。
谷城岩穴似飞来，十里湖光镜面开。夜雨松窗僧榻静，秋风柳岸钓船回。寻幽便扣生云洞，乘兴还登呼月台。每对西湖吟咏处，令人偏忆故山梅。
山路荒凉出小亭，土墙斑驳带枯藤。欹斜古殿三尊佛，黯澹寒篝一点镫。碣石半磨天宝字，禅房空老政和僧。头陀礼拜迎人说，门外浮屠欠两层。
腻玉肌肤碧玉房，累累波面趁红芳。坐忘佛土三生梦，来结人间一夏凉。青子绽时仙掌湿，绿包分处蜜脾香。尊前笑摘酬风露，犹记西湖古柳傍。
毋自欺斋清更严，斋中人物斗之南。七朝宰相得瞻仰，四海诗人交笑谈。古调喜听琴再弄，深杯休惜酒重添。玉堂今夜无宣唤，且与江湖作小参。
晓上篮舆出宝坊，野塘山路尽春光。试穿松影登平陆，已觉钟声在上方。草色谿流高下碧，菜花杨柳浅深黄。杖藜切莫匆匆去，有伴行春不要忙。
晓策乌藤上育王，入山随处得徜徉。碑头龙护先皇字，塔下鱼悬外国香。遍谒禅房尝苦茗，闲听社媪说豪光。山深日短行难尽，僧遣头陀办客床。
清波门外放船时，尽日轻寒恋客衣。花下笑声人共语，柳边樯影燕初飞。晓风不定棠梨瘦，夜雨相连荠麦肥。最忆故山春更好，夜来先遣梦魂归。
浮利浮名心已灰，三间茅屋白云堆。先生自酿松精酒，侍女能持藤瘿杯。养鹿晓随原草去，放猿时摘野花来。近闻身口浑无累，槲叶黄菁绕宅栽。
韶光催去太无情，祇为东君去住轻。虽欲迟留芳草梦，如何禁得杜鹃声。桐花快落春风老，梅子微酸晚雨晴。从此嬉游时节少，不须日日报诗成。
一枕新凉供醉眠，觉来风物已凄然。山云带雨重重合，宫树鸣秋叶叶颠。满进一杯酬好节，休看两鬓换流年。双星回施痴儿等，容我长斋绣佛前。
浮利浮名挽不来，故山归去恰春回。马兰旋摘和菘煮，枸杞新生傍菊栽。庭树夜留山鸟宿，洞门早为野云开。明年我亦天台寺，相伴芒鞋蹋古苔。
绿发仙人山泽癯，出游入息几曾拘。种花甚少四时有，谏草不多千古无。阅世眼高磨日月，好贤名重满江湖。行藏到得无心处，钟鼎山林岂异涂。
蜗角蝇头总是虚，何须留恋市朝居。老于亲戚情当密，贫与公卿分合疏。小涧草荒元种菊，故山尘满旧抄书。几时归去重料理，啸月眠云得自如。
醉眼横斜看菊枝，又成客里过佳期。去年行路犹持酒，今日登高懒赋诗。老泪怕从衣袖见，闲情但有帽檐知。阿髯故国才归得，岁岁须来举一卮。
佛屋欹斜老翠微，小轩犹记昔游时。江云带雨凉生竹，野水迎潮暗入篱。门外风波僧自识，山中朝莫客曾知。眼明素壁关情久，十载财能写此诗。
积雨才收云尽归，长空一色碧琉璃。日移帘影临书案，风飐缾花落研池。巢燕学飞犹恋母，笼鸡得食旋呼儿。眼看景物关情甚，喜为新晴赋此诗。
萧寺经行无尽情，倚阑长是眼增明。谿因宿雨十分急，山为凝寒一味清。竹外飞花随晚吹，树头幽鸟试春声。重来又是明年事，临出门犹款款行。
一曲澄江两派分，满山修竹绿齐云。矮窗风月侵帆腹，小径烟霞隠屐痕。白鹭夜依花影宿，清猿时共𫇛声闻。主人与客心如水，同倚阑干得细论。
高阁临江可契心，兴来时得一登临。山云浦树重重合，野水汀蒲日日深。鸦背夕阳供晚哺，蝉迎凉吹试秋吟。倚阑尽见诸峰出，如对风流李翰林。
一官难换北山薇，结屋栽花度四时。果熟不妨禽摘尽，酒香惟恐客来迟。小苹低唱花间曲，阿广高吟李下诗。客久办心分半隠，尚嫌风骨欠仙姿。
尽将家具载轻舟，来往长江春复秋。三世儿孙居柁尾，四方知识会沙头。老翁晓起占风信，少妇晨妆照水流。自笑此生漂泊甚，爱渠生理付浮悠。
门前流水碧粼粼，岁晚归来亦可人。梅欲开时多是雨，草财生处便成春。娇儿对面两痴绝，老子关情一欠伸。快洗竹𥬠𥬠浊酒，举杯先为洗京尘。
长安市上僦楼居，闲里身心尽自如。十日雨声春对酒，一窗镫影夜观书。茶经未展愁先醒，药录才看病已除。所欠短檐晴景好，拆桐花月共扶疏。
叶叶东风吹客衣，昌安寺里晚游时。欹斜竹屋羲之宅，磨灭经幢率府碑。佛化是谁留实相，鹅亡犹自见方池。逢僧小作煎茶供，略问源流笑不知。
老无闲事上双眉，问着穷通尽不知。两鹤忽飞因客到，一牛方病得妻医。案头几卷阴功录，壁上诸家劝世诗。见说今年公八十，鬓边财有数茎丝。
荒林依约旧山门，秋草离离故迹存。双瀑有声传宿雨，一龛无地住闲云。蜗沿坏壁丹青古，龟负残碑字画昏。三叹废兴谁可问，乱鸦鸣噪自成群。
老来浑不爱春游，来对兰亭烂熳秋。亭下水非当日曲，山前竹似旧时修。二三客子因怀古，八百余年续胜流。试与山灵论往事，不知还肯点头不。
幕府归来赴调时，清声籍籍满京师。真如白璧藏奇石，判得黄金博断碑。借宅先寻笼鹤地，买盆权作养鱼池。客中高致犹如此，明日还山乐可知。
地胜秋清人欲仙，倚阑时节月初圆。不知寺在烟霞表，但觉身临星斗边。宝墨旧归天上去，高名今向世间传。登临莫作匆匆会，去后重来又几年。
万壑千岩非浪闻，十峰双涧不须论。袈裟旋化空王服，宫殿曾招帝子魂。山向马头回禹穴，谿分燕尾入云门。秋行既了登临愿，草草题诗对绿尊。
群玉堂前春昼阴，主人领客步清深。上方图画无真赝，东壁诗书有古今。手转玉玑看测日，指挥金井试为霖。山翁不作蓬莱梦，但愿时来洗此心。
长忆儿时二老傍，元正岁岁有风光。搀先礼数修人事，着好衣裳侍酒觞。回首不堪追日月，感情空叹换星霜。尚期我老如亲老，却看儿童作节忙。
独守空庭日欲晡，满斟浊酒不须沽。白头兄弟三年别，青眼交游一字无。醉看葵榴怀旧事，馋思樱笋梦吾庐。向时痴绝今愁绝，自读离骚些老夫。
见说番昜有老程，与人怀抱亦分明。一千里外未识面，二十年间长慕名。因听酒边谈旧事，便从客里定交情。他时我老君犹健，海内重逢即弟兄。
天柱峰高逼太清，灵岩端足擅高名。人间有石皆奴仆，天下无山可弟兄。樵径雪深多虎迹，清谿风暖尽猿声。客身元是山林种，见此如何不动情。
小屏相对两眉攒，长夜迢迢不肯残。鼠向镫前窥坐卧，人从梦里说悲欢。故山无计行秋晚，客路从谁守岁寒。留得浊醪相慰藉，酒肠犹喜十分宽。
别君三见雁南飞，梦里相逢觉又非。书去不知何日到，人来先问几时归。正堪镫火亲书卷，莫遣尘埃染客衣。二老倚门知已久，交情于此亦依依。
玉函香骨老云根，占断孤山水月村。荐菊泉清涵竹影，种梅地冷带苔痕。生前已自全名节，身后从谁问子孙。惟是年年寒食日，游人来与酹清尊。
一带青山欲尽头，精蓝深处着危楼。下无余地容车马，上有重檐接斗牛。鸦落野田长趁晚，雁沉烟渚最宜秋。江南好景从来少，北望空多故国愁。
江亭如倚钓鱼矶，面面云檐势欲飞。西望汀洲依白鹭，东连巷陌接乌衣。六朝更代人何在，千古兴亡事总非。客子独怜风景好，倚阑长是欲忘归。
独载诗书趁野航，自怜漂泊度时光。残年准拟登牛首，连夜勿忙过马当。古庙荒寒江浸影，断崖凄惨石凝霜。壮怀未分甘衰老，回首长淮恨更长。
相逢便拜十年兄，自此交游得尽情。草纸抄书传遁甲，竹筒沽酒命添丁。他时结屋期来往，今日登门隔死生。从此苕溪明月夜，小舟不复为君停。
霍地春归唤不譍，客中容易鬓星星。漫山风雨樱桃紫，绕屋烟云薜荔青。姑恶恨谁能自苦，子规催客厌人听。闭门独坐难抛酒，生怕离愁到短屏。
萧萧高冢占云根，故老相传太白坟。白骨定随风月冷，青山长共姓名存。平生出处犹如见，一死浮沈异所闻。客子开元书记后，故来浇酒些清魂。
自从清晓至黄昏，闲坐闲眠深闭门。犹子雨中来息担，老夫镫下起开樽。故山坟墓何人守，旧宅园亭几处存。问答恍然如隔世，若非沈醉定消魂。
忠言历历未曾行，尽载图书出帝城。余子但知才可忌，先生当以去为荣。门阑竹石关心久，部曲谿山照眼明。长啸归欤莫怊怅，浙江风定自潮平。
小窗兀兀守更残，案上诗书亦懒观。频翦烛花听夜雨，尽垂帘影隔春寒。破除梦幻从头了，安置身心向下看。老子静中消日月，全然不似客长安。
万缕千丝拂水滨，尽催飞絮送残春。风前轻薄佳人命，天外飘零宕子身。绕路铺时成素毯，就泥沾处衬芳尘。江头雨过遗踪尽，留得柔条折赠人。
南北山头多墓田，清明祭扫各纷然。纸灰飞作白胡蝶，泪血染成红杜鹃。日落狐狸眠冢上，夜归儿女笑镫前。人生有酒须当醉，一滴何曾到九泉。
老去无心世事轻，但从景物略关情。晓看雁阵惊秋晚，夜听鹤声知月明。石鼎煮茶论水品，土墙题字记花名。出门更自有真乐，闲向通衢稳步行。
篮舆破晓入山家，独木桥低小径斜。屋角尽悬牛蒡菜，篱根多发马兰花。主人一笑先呼酒，劝客三杯便当茶。我已经年无此乐，为怜身久在京华。
灵鹫名山万古名，几回无事绕廊行。殿前流水晴犹急，塔上春云晚自生。鹤傍经床听梵语，鸟窥斋钵候钟声。我来借得团蒲坐，归去闲眠梦亦清。
垂头终日坐当门，两臂苍龙隠墨纹。笑撚白须传阵法，手摊黄纸说君恩。中年主帅皆为鬼，晚岁虞兵见领军。每劝儿孙学刀箭，解衣教看旧瘢痕。
明灭孤镫缥缈香，沈沈更漏隔宫墙。秋风倦客家千里，夜雨怀人天一方。世事从他多鉏铻，生涯如我亦凄凉。亟须唤酒消长夜，休梦黄华绕涧傍。
投老才营一把茅，前临官路后林坳。最宜鸡犬无邻舍，好放牛羊有近郊。春韭采来胜市食，秋鲈留取续山肴。吾庐谁道难寻觅，古树排门尽鹊巢。
笑携鸡犬入城居，无复游从叹阔疏。河水通船堪载酒，桐阴近屋可修书。饭香休忆辛田米，羹美何惭丙穴鱼。我亦买山湖上住，效芹时拟贡园蔬。
西出吴门步屧轻，浮屠唤客入山行。石从试剑何年裂，池自通泉尽日平。烟径远传僧磬响，云龛深锁佛灯明。移舟更宿枫桥寺，要听疏钟半夜鸣。
山拥中流翠作堆，四围竹树郁崔嵬。殿前云向檐牙出，门外潮从海口来。乞食僧归斋鼓动，打碑人去渡船开。焦公羽化将名迹，付与瞿昙亦壮哉。
千尺悬崖巨浪撞，危亭高峙对微茫。远峰凝黛双蛾澹，流水连云一带长。日落江容难可尽，天寒山色不成妆。停舟欲试登临眼，北望青烟欲断肠。
宋祖高台山上头，三闲破屋蔽层丘。离离荒草迷行殿，漠漠寒沙拥故洲。塔影远招孤客恨，江声长替古人愁。题诗自旧知多少，清绝难磨许郢州。
倦游华发冷萧骚，长夏来登三峡桥。山吐湿云何日尽，溪流冻雪几时消。陆公泉在犹堪汲，五老峰高不易招。客子倚栏思羽化，未仙衣袂已飘飘。
胜地从来迹易陈，东坡日月久尤新。小桥曾压归时雪，老柳长摇别后春。城郭寥寥怀独鹤，江山历历见斯人。客生较晚空惆怅，梦想陈潘结旧邻。
老竹平分当建瓴，小楼从此擅高名。地连云堞登临稳，栏俯晴江梦寐清。一记自能追正始，三闲谁与续咸平。涛音日日烟中落，依约焚香读易声。
萧然一室坐清虚，又见西风到客居。老去身心便懒惰，人来情意任亲疏。从僧借地秋移菊，与佛分镫夜读书。幽事复为行计夺，去留端的合何如。
小楼终日脱冠巾，白发萧疏不受尘。虽是客身犹足乐，苦无世累未为贫。家书远寄凭游子，邸报频看念故人。自叹此心清似水，为他闲事恼天真。
自在嬉游遍四方，不曾孤负独春光。醉眠芳草衣裳冷，笑嚼名花齿颊香。既是烟霞令久任，岂应风月断来章。故人尚有闲情不，相伴湖边举一觞。
诗境园林万柳闲，四围秋草带愁颜。楼台寂寞鼠成穴，岩石崔嵬蚊负山。三径昔嫌前辈窄，一区今欠此翁闲。客来莫怪匆匆去，万感催人鬓易斑。
小泊囊山古化城，山林端足擅高名。楼台影外秋风老，钟磬声中夜气清。客子情怀宜淡薄，主人言语亦分明。只应海月堂前境，从此江湖有梦成。
望诗十步九回头，目断江山望未休。所幸临行曾举似，仅能记忆可遮羞。碧云漏日村村雨，红树吟风叶叶秋。不见夜光生歇处，客身却恨欠迟留。